
Daudet parolis pri sua envidio pro ed admiro por la 
‘sereneso di produktado’ di Turgenev—laborante 
en agro e linguo ube la blanka nivo ankore havis 
tante kelka pedomarki. En la Franca, lu dicis, omno 
esas tramplita sordideso. 


Henry James, letro a Thomas Bailey Aldrich 

13 februaro 1884 



Panglos triumfanta 


Du dii pos olua okesma naskodio, la inguino di Susan 
Niederbaum ekpulsis peniseto e delikata skroto. Susan 
nule surprizite amuzis su per sua nova saliaji dum kelka 
dii, til sundio matine, kande la matro, vestizante Susan por 
irar ad eklezio, remarkis oli. El paleskis. 

‘Gesiori Niederbaum,’ dicis la mediko, ‘vi havas sana 
puerino qua subite divenis hermafrodito. Me havas nul 
expliko.’ Parolante, il karezis indolente la genitali di Susan. 

‘Ni mustas gardar ol kom sekretajo,’ dicis siorulo 
Niederbaum per konservema furio. 

‘Komprenende,’ dicis la mediko. ‘Me nomos vi per 
pseudonimi, kande me publikigos mea artiklo.’ 

‘Esas la fino dil mondo!’ kriachis siorino Niederbaum. 
Siorulo Niederbaum embracis sua spozino, ma sua brakio 
esis febla ed humida. ‘Me deziris puerino, ne monstreto!’ 
lamentis siorino Niederbaum. 

Susan tordis su e dicis, ‘Quo importas? Me opinionas, ke 
es bonega.’ 

La adulti suspekteme regardis lu. 

Ol esis mikra peniso, segun la normo, ma Susan, kom 
l’unika puerino havanta peniso en la skolo, sentis nul 
inferioreso. Evante dekedu yari, lu menstruis unesmafoye, 
ed anke experiencis sua unesma ejakulajo noktal. La matro 
ploris perplexe super la makulizita lit-tuki. 

‘Ho, me ipsa lavos oli,’ grimasante dicis Susan. 

‘No. Me lavos oli,’ kurajoze dicis siorino Niederbaum. 
‘Me es la matro!’ 

Kelka semani plu tarde, siorulo Niederbaum, pro 
paroxismo di ofensita konservemeso, mortis. II esis 
enterigita en chera sarko havante grava brovo-frunso sur 
sua vizajo fardizita. 

‘Patro abominabus ta kosmetikaji,’ Susan remarkis kande 
el vidis la kadavro di sua patro. ‘II aspektas quale olda 
geyulo.’ Siorino Niederbaum ploregis e pincis lu por 
tacigar lu. Susan kriis laute, ‘Hau! Pro quo tu pincas? II ya 
tale aspektas!’ 

La sacerdoto, qua savis lua sekretajo per la frequa 
konfesi dil matro, kune presis sua mikra manui e pregis 
segun l’aprobita maniero. 

Yari pasis, e malgre komploti dil matro, Susan divenis tre 
populara inter l’altra puerini e certa sorto de pueruli. Ma 
lu ne permisesis membreskar a la Yuna Explorantini. Vice 
el docis su fumar. 

Susan kreskis e kreskis, e la mikra paliso kreskis e 
kreskis, til ke ol atingis erektate respektinda 14,61 
centimetri. Lua mami kreskis e kreskis til ke oli atingis 
respektinda 76,20 centimetri. Me esas omnamaniere 
averaja, lu skribis en sua jurnalo personal. Ma me supozas, 
ke entote me es ulo kelke diferanta. Danko, Ulu. Susan ne 
regardis su kom ateisto, ma esante nova sorto de homo, lu 
necese developabis sana nekredemeso. 

Susan ofte rendevuis kun altra yuni. Sexuale lu ne 
bezonis altra homo, ma ni omna deziregas ta kiso 
ebriiganta di karno stranjera. Esas la mixuro di menti e 
korpi qua formacas sana homo; l’unesma interagado di 
formi igas la egoista mento konsiderar la suverena 
homaleso di altri. Susan, forpulsita del rondo kustumal di 
eciteso e represado da Damo Biologio, facile trovis l’infero 
natural, ke nur sexuo distingas homo de vejetanto, e ke ol 
esas la maxim perfekta experienco posibla, mem kande ol 
esas, quale kustumale inter yuni senexperienca, kelkete 
nebona. Quale homi povas pafar e kripligar l’una l'altra, el 
konfidis a sua jurnalo personal (tomo IV), kande es tante 

plu facila embracar e kisar li? Me opinionas, ke me 
deskrovas ulo. 

Lu ya deskovris ulo, e lu gradope konvinkis kelki de sua 
amiki pri la justeso di sua deskovro. Lu ejektesis del skolo 
en sua dekekinesma yaro. 

Evante dekesep yari, Susan exekutis stranj ago 
perfektigita dum la komenco di sua pubereso ed impregnis 
su. Nulu audacis dubitar kande Susan atestis, ke lu esis la 
patro di sua propra infanteto. 

Lady Gaga dicis, ‘Me savas bone, quo esas esar diferanta. 
Me deziras a Susan omna fortuno. El bezonos ol.’ 

Pat Robertson dicis, ‘Esas grava perversajo dil homaro e 
dil santa Vorto, ed omni savas, quon to signifikas. Me 
volas, ke Susan venez a me, pregez kun me ke me livrez lu 
de ta blasfemo. Se necesesas, ni klozos ni kune en chambro 
dum dii por rektifikar la damninda yunino ... yunulo ... 
yu-nun-nun....’ 

Oprah dicis, ‘Fakte, to apertas grandega spekulado por 
feministi ed evolucionisti pri egala yuri. Quon vi pensas?’ 

La Prezidanto di Usa dicis, ‘Ni bezonas plusa bombi 
nukleal e me luktos til la morto di omna homi sur ica 
planeto por la yuro di Amerika defensar su!’ 

‘Es tro multo por me,’ dicis siorino Niederbaum pos sep 
hori di ta shamo che-televiziona. ‘Tu sempre defias me 
omnamaniere, e malgre ke tu es mea filiino, e malgre ke 
me amas tu, me ne plus duros.’ 

‘Me nu sfocs travivr dile,’ dicis Susan. (El manjis 
sandwicho ek arakido-butro e banano.) 

‘Tu ne mem povas shamigar ni per moyeni normal! De 
tua kindeso,’ siorino Niederbaum anhelis, ‘de tua okesma 
yaro, tu vivas nur por mizerigar ni. Tu shovis tua patro 
aden frua tombo!’ 

‘fl shovis su ipsa, Matro. Stulta olda folulo. Me amis 
Patro, il esis sat bona viro, ma il ne povis adaptar su. fl esis 
dinosaurio en vestaro. fl anke ne mem komprenis fiziko 
quantumal.’ 

‘Nulu povas! Ma me ne debatas. Me nur dicas, ke de nun 
to vivos sole. Me livos. Tu mustas retenar la domo, 

adminime kurtatempe, pro ke me bezonas la kolokajo. Me 
iras al quaresma etajo dil hospitalo.’ 

‘Matro, tu sempre agas tante dramatoze.’ 

‘Me ne volas askoltar tua justifiki, yunino,’ severe dicis 
siorino Neiderbaum. 

‘Matro—’ 

‘E ne frapetez su-kontente tua ventro!’ 

‘Matro, me es ya su-kontenta. Me juas mea gravideso. 
Me es la maxim specala homo depos Deo. Mem Lu ne 
havas tante multa aklamado.’ 

Siorino Niederbaum falis e ploreskis. 

Susan sideskis apud el sur la vinila sofao e tushis el 
dolce. ‘Matro, me pregas, ne krulez pro to. Lernez juar ol. 
Ni devas ton explorar kune.’ 

‘Ne tushez me!’ 

Susan formovis. ‘Matro, tu es tante sexuale maladaptita! 
Ne negez per kapsigno, me savas por qua tu votis dum la 
last elekto.’ 

‘Lasez me lasez me!’ 

‘Nu, me ya lasos tu.’ Susan staceskis e marchis 
shancelante vers la koqueyo. ‘Yes, vivez dum la restajo di 
tua vivo en mikra chambro plastika, vestizita en vomajo- 
verda robi e manjanta pistita banani! Esez sola! Tu meritas 
lo! Tu timas vivo tante multe, ke tu ne mem rikonocus la 
suno, se anuncisto ne montrus ol a tu che-televizione! Nu, 
konfesez, Matro: tu nultempe mem experiencis klimaxo, 
ka yes?’ 

‘Monstro!’ 

‘Jaluza jaluza jaluza!’ 

‘Monstro monstro monstro!’ 

‘Nu, TU LACIS ME!’ 

‘Hai!’ siorino Niederbaum kriachis. 

‘Ho, forirez. Me ne prizas la negativ energio quan tu 
lansas a me.’ 

Susan dignoze marchis aden la koqueyo dum ke la matro 
telefonis por ambulanco. Susan ploreskis. Lu pozis sua 
kapo en la refrigeratoro por mutigar sua singluti, e ne 
audis la sireno o la klozanta pordo. Pos du monati Susan 

skribis en sua jurnalo personal (tomo VII), Nu, esas trista, 
ma do? Matro probable es nun plu felica kam en la mondo 
real, e mea tristeso ja pasis. Me supozas. Ho Deo, la parturo- 
doloregi komencas! Hai! Hai! 

Susan sempre dezirabis tale skribar. 

Siorino Niederbaum retretabis a sua hospital-lito e portis 
vesti mola e laxa, ed esis kontenta; vera feliceso ne esas 
parto di ta equaciono. Susan parturante anke iris a la sama 
hospitalo. Siorino Niederbaum informesis ke sua filiino 
enirabis la hospitalo, ma ne atencis. El povis audar la krii 
di sua filiino, ma ne atencis. 

Susan parturis infantulo qua pezis 2,97 kilogrami. 
L’infantulo esis omnarelate perfekta, blanka, maskula 
puero, ma Susan ne lamentis. ‘Me evis ok yari ante ke mea 
vivo chanjis. Ni esperez.’ Lu ridetis vers la televiziono- 
kameri e levis la pugno dil nova naskinto kom adio-signo. 

Me telefonas mea matro 


‘La tota mondo dementeskas. Ka tu savas, ke kin homi 
suocidis en ica urbeto dum la lasta monato?’ 

‘Quo? Kin!’ 

‘E nulu de li konocis irgu de l’altri. Nur mala monato, me 
supozas. Me ne mem dicos a tu pri la pluvo de fishi dum 
agosto.’ 

‘Quo? Qua fisho-pluvo? Matro, quon tu dicas? Me 
nultempe audis pri lo.’ 

‘Nu, se tu telefonis plu ofte....’ 

Pagini trovita enfango 


ita dii me saveskis ulo pri la misterii, e la tota mondo 
palpitis per timinda signifiko. Flarar l'auroro, audar la 
homo havanta un gambo, ti esis reveluri. La plaudado di 
aquo-guti en flako inspiris sencesa spekulado. Blanko 
promisis nekontebla sekretaji, vakua pagini partikulare 
ofensis, me mustis makulizar li sive per muko sive per 
feko sive per inko formacita aden vorti per plumo. La 
konverso-spiro jenis me quale reto de kordi, me ne povis 
sequar ta sensignifika surfaco di babilado, me sempre 
serchis la trovaji trovebla dop la sordida vorti, dop singla 
litero e punto. Esis plu facila ne havar amiki qui tante 
multe babilis, mem la babilado di nekonocati, la babilado 
di homini en butiko, di homuli en taverno, di pueri 
omnaloke, luris me per farbizita ungli por kardar del 
intrikata trivialaji ula komploto, o plu precize projeto, 
mem plu precize konspiro, qua li ipsa (ta babilanti 
nekonocata) ne konocis pro ke b ipsa (ta boki) esis nur 
instrumenti, od utensili, di ula granda kozo qua celas su 
dop la vorti, dop la pagini, dop blanko, qua agis per b, tra 
li, dop li, dop omno, dop la tota videbla ed audebla mondo. 
Ma la mondo ne luris me. Ma me savis tro bone, ke la 
mondo esas nur faceto dil komploto, plu precize projeto, 
mem plu precize konspiro, esas nur ceneyo por la teatrajo 
en qua ni omna pleas. Ma uli de ni savas ke to omna esas 
nur teatrajo mem se ni ne savas, ne povas savar, quala 
teatrajo, sive komedio sive tragedio sive mezvalora opero 

en mala muziko. E plu grave, lore, portante rideto luranta 
e danjeroza venis la nociono, la ideo, la konvinko, ke ta 
teatrajo esas nur semblanta teatrajo qua celas dop su plu 
timinda teatrajo, teatrajo duople celata, e dum ke ni certe 
ne komprenas la teatrajo qua celas su dop lo videbla ed 
audebla, ita duople celata teatrajon ni ne nur ne 
komprenas ma plu grave ni ne povas komprenar, mem se 
ol revelus su a ni kelki qui savas ke ol celas su. E do 
reveluri, irga reveluri, omna reveluri ne esas e ne povas 
esar reala reveluri, pro ke nula reveluro povas reale 
revelar reveluro a ti qui ne povas komprenar. E mem plu 
grave, ica reveluro ipsa pri la nereveleso di reveluri ne 
povas ipse esar reveluro, pro ke nulu povas komprenar 
tala revelado. E mem plue plu grave, me ankore ne povis 
fortirar me de ta nerevelanta reveluri. Ma la maxim grava 
punto, la maxim timinda punto, la punto qua trapikis mea 
nereala korpo quale reala kuglo, la maxim revelanta punto 
esas, ke pos ica reveluro, pos mea konstato di la 
nerevelanteso di ca reveluro, ankore luris men la farbizita 
ungli, la vakua babilo, la vakua pagini, blankeso, ankore 
me ne povis turnar me de la promiso, la promiso di revelo, 
di nekomprenebla reveluri, ankore me serchis dop 
l'auroro, dop la makuli, dop la babilata vorti qui makulizas 
la aero, ankore me kardis la aero por trovar l’indici dil 
granda kozo qua konstruktis la ceneyo, la ceneyi qui celas 
su l’una en l’altra. Me fulis ica vakua ceneyo subpede ed 
aplastis ta qua desordinis ol, frapis por krevar ol, nam se 
me krevus ol, povus revelar ol, me certe povus komprenar 
e konkluze frapante e fulante e serchante pavorigite dum 

Tedanta dio 


Satano enoyanta—la guvernerii dil mondo ipse facas nun 
la grandega malaji—tentis la yunulo Mbutu Kwambalata 
koitar neprotektite kun Karasha Williams. Mbutu evas 14 
yari, do multa tentado ne esas necesa. La plu granda peno 
di Satano esas certigar, ke ta unfoya koito transferez ula 
viruso de Karasha ad Mbutu. To esas desfacila, lu ne havas 
multa tempo: Mbutu evas nur 14 yari. 

Exhaustita da bona laboro, Satano retretas a sua palaco 
vaporifanta en la sepesma cirklo, sua fiereso pri sua 
prodajo nuligita dal sentimento kustumal, ke omno esas 
vana. 

Fablo 


Nun, pueri, ni askoltos rakonto. 

Olim Hanineto bekagis senpenseme en la farmokorto, 
fola rideto sur sua beko, regardis la polvo, kande subite, 
fut! Peco dil cielo falis adinfre e shokis el sur la kapo. 
Rikoncieskinte, el regardis adsupre a la truo en la cielo, 
adinfre a la nigra bloko qua shokabis el, e frenezioze 
strokeskis la ali. ‘La cielo falas!’ el kriis. ‘La cielo falas!’ El 
kriis tante laute e tante longe ke l’altra pultri fine remarkis 
ed adkuris por saveskar to quo eventis. 

Dindo Bindo questionis, ‘Hanineto, quo eventas?’ 

‘La cielo falas!’ Hanineto kriis. ‘Peco de ol frapis mea 
kapo!’ 

‘No!’ kriachis la pultri. 

‘Yes!’ dicis Hanineto. ‘01 abatis me e desordinis mea 
rutino matinal.’ 

La pultri kriachis e siflis e klukis, e plu e plu multa 
pultri advenis, til ke esis sat multa pultri por institucar 
grupo civitano-defensal. 

‘Ho ve!’ bramis Ganso Panso. ‘Quon ni devas facar?’ 

E Hanineto dicis, ‘Ni mustas ganar l’atenco dil 
jurnalaro!’ 

Dume, la Foxo preterpasis exter la fenco dil farmokorto 
ed audis la bruiso, e to ne joyigis lu. ‘Ho, ta fol uceli 
incitos paniko per ta sensencajo, e to povus domajar 
l’ekonomio agrokultival! Li mem povus engajar gardo- 
hundi kontre me!’ E vidante plu a plu multa animali 

havanta bandajizita kapi, pro ke li lezesis da peci ek la 
falanta cielo, lu preske anxiis. Ma lu ruzoze imperis ke la 
paseri e la jei naracez, ke Hanineto ed elua intimuli esas 
nur histeriala plumo-kapi femina, anke radikali, forsan 
mem komunisti qui volas perturbar diala komerco 
kustumal nur por esar remarkita ed atraktar maskuli. La 
plumi di Hanineto esas reda, ka ne? Nu, yen. 

Ma Hanineto diskursis dum repasti kande l’omna 
animali audas, ed elua influo kreskis dum ke elua 
organizuro Animali Kontre Falanta Cielo (AKFC) ganis plu 
e plu multa adheranti. Li projetis asembluri e protesti ed 
insistis, ke on atencez. 

Do la Foxo decidis, ke esas bona tempo por konkluze 
haltigar ta problemo iritanta, e lu invitis Hanineto ed elua 
omna kunlaboranti a somit-kunveno kun su e la Volfo, la 
Martro, e la Vizelo. 

Hanineto esis tre felica saveskar, ke elua kriado 
efekteskis, ed aceptis Finvito. ‘Ni tandem afektos la povi!’ 
Ganso Panso e Dindo Bindo piktis nova afishi, e Hanineto 
laboris tra la tota nokto skribante diskurso belega e 
pasionoza por prizentar che la Unionita Raptanti. Ye la 
sequanta matino el ed elua sequanti marchis al kaverneto 
dil Foxo e quik eniris, pronta por salvar la mondo. 

Ma interne, kande Hanineto staceskis por diskursar, la 
Volfo bruisoze klozis la pordo, la Martro vokis a Fordino, e 
la Foxo saltis adsur Hanineto e quik parmanjis ek E la 
Volfo parmanjis Ganso Panso, e la Vizelo e Martro 
formordis la kapo di Dindo Bindo e parmanjis el, e li pose 
parmanjis Fomna restanta pultri. 

Plu tarde la Foxo apertis la pordo dil kaverneto ed 
ekpasis, lua dika ventro tam tensa kam tamburo. Lu sentis 
su tre satisfacata e tre ruzoza. Dum ke lu ektiris la lasta 
reda plumo de inter sua akuta denti, subite la cielo fabs ed 
aplastis lu, e lua kaverneto e Fomna raptanti en ol, ed 
omno altra sur la tero. 

Esas nula leciono en ca rakonto. 

Aglo-rakonto 


En la dezerto on plu bone promenas nokte. Milii movis sub 
mea pedi. Ye jornesko me trovis nicho qua fitis mea dorso 
en amaso de roki skultita dal vento e dormeskis. Me vekis 
a sunlumo reflektita del tero quale del aquo, krotalo 
komfortoze envolvita an mea flanko. Movar ne esus 
prudenta. Me itere vekis kande la fora duni glutis la suno. 
La serpento esis foririnta sen adio. Me manjis bidonedo de 
maizo, sugis persiko, movis adavane. 

Milii e milii. La dezerto vivas nokte: kangaru-rati evitas 
foxi e serpenti, granda koleopteri vagas segun solena 
skopi, skorpioni chasas. Ombro transiras l’olda luno, du 
grand ali. Me movis, milii e milii. 

Subite negracioza tup tup, vento-frapo adsur mea kapo. 
Aglo flugfalabis vers me, komprenis sua eroro, retroflugis 
aden la cielo. Me manusignifis adio e danko pro ke lu 
atencis. 

Roki ed argilo e sablo, dezerto esas la vizajo di la luno 
havante abundanta vivo. Ka vu, kom puero, regardis la 
luno e vidis vitro-bulo? pose strabe regardis e vidis vizajo 
qua strabe retroregardas vu, klozita pugno, hipokampo, 
moneto-peco, vorto, vua propra nomo? La dezerto 
similesas to, ma on ne bezonas regardar strabe—la dezerto 
ipsa esas straba regardo. 

Me venis a klifo e komprenis, ke me marchabis sur 
planajo. Klimar adinfre esis desfacila, me domajis mea 
manui, genui, donis sango al polvo, qua avide aceptis ol. 

Me desmetis mea boti e ligis oli cirkum mea kolo: 
pedfingri esas plu apta kam boti sur frakasita klifo. 
Mivoye me pauzis por rekuperar. Anguleto sen otuso o 
serpento esis mea sidilo e me regardegis la mondo, umbra 
vasteso sub pezoza zono di noktomezo-bluo. Steli supere e 
steli sube—roki supere, sube, cielo cirkume, tero cirkume. 
Me perdis senso pri spaco, sidis meze di infinita petro 
truizita per cielo. La aero saporis quale sodo-aquo, la steli 
jiris retroe. Me sidis ibe, pendis ibe tante longe ke me 
obliviis mea nomo. Me rimemoris, ke me dezirabis lo. 

Pose me klimis adinfre, urjata da gravito, Riskez, saltez. 
Me tushis plata ronda tero e sizis ol per mea pedfingri. Me 
extensis me, forvishis sablo-grani e lekis la vunduri en 
mea palmi, plandi; lacagis mea boti; marchis adavane. 

Milii e milii. Me marchis adeste. Me fixis mea voyo per 
la polostelo. Me esis mea propra navo segliranta sabli. 

Die me dormis. Nokte me marchis. Dum la duesma dio 
me sternis me inter du roki. Dum la triesma dio me 
exkavis truo ed enterigis me; insekti mordetis me, vermi 
pikis me per humida muzeli por deskovrar quo. Dum la 
quaresma nokto me remarkis nebulo en la aero: fumo. Me 
marchis vers ol, quankam ol esis exter mea voyo. 

La fumo acensis de lignokarbona fairo meze di nulloko, 
centro di omno. Old Indiano sidis apud ol, l’okuli regardis 
interne, respirado neprofund ed indiferenta. Lu esis fora e 
livabis sua korpo hike. Granda nigra araneo texabis sua 
reto inter la brakio e flanko, kudo e genuo. Me tushis la 
pelo dil homo—la pulsado esis konstanta ma distanta. Fora 
muziko interne, me presis orelo a la lua por audar. Lu facis 
granda magio ulloke, konversis kun altri, instruktis la 
elementi, recevis sajeso. 

Me sorgis la fairo. Me forbrosis la laboro dil araneo e 
sorgeme pozis l’araneo adsur la tero, movigis ol vers la 
nordo, lando di venti. 

Me squatis apud la fairo e vartis. Me spektis dum ke 
l’ombro dil oldulo movis cirkum lu quale l’ombro di 
sunhorlojo; ol markis mea tempo de jorno til dimezo til 
nokto. 


19 



Lu moveskis erste l’unesma stelo apertis su. Lu 
profunde respiris ed extensis sua sika karno. Osti krakis, 
rugi krakis. Lu regardis cirkume, vidis me e ridetis. 

‘Me dankas vu pro vua atenco,’ lu dicis sen achento. 
‘Nenecesa ma dankinda.’ 

Me afirmis per kapsigno, bone segun me. 

‘Me nomesas Charli Hastin Klah. Quale vu nomesas?’ 

Me negis per kapsigno. ‘Me ne memoras. Me savis ol 
kelka dii ante nun, ma me obliviis.’ 

‘Vu evidente esis en la dezerto longatempe. Nu, 
sideskez, Irge Qua. Ni parolez kune. Me naracas bonege, e 
me jus lernis nova rakonti.’ 

Me staceskis, genui krakis. ‘La luno acensas. Me devas 
irar adavane.’ 

‘Kad urjant aferi?’ 

‘Vivo.’ 

‘Ho, ito.’ Lu ridetachis. ‘Vu iris per nedireta voyo, se vu 
anxiis hastar. Se tempo es tante precoza, pro quo disipar 
tante multa tempo per vartar hike?’ Lu fricionis la nazo, 
tiris pipo e sako ek la kamizo, plenigis la pipo. 

‘Me deziris vidar vu retrovenar.’ Me sideskis. ‘Me 
supozas, ke me havas sata tempo, quankam recente ol 
perdas mea traci.’ 

Lu suflis per la pipo; la fumo esis nigra e densa e ne 
venis ek tabako. ‘Me prizas kamaradeso homal, ulfoye.’ E 
lu dicis ruzeme, ‘Ka vu havas manjaji?’ 

‘Sato por sustenar me trans la dezerto.’ 

Lu ridis. Lua denti esis flava e bruna, tordita quale 
falanta fenco-fosti. ‘Nu, se vu havas tempo, ni kunfumos 
pipedo.’ 

Lu transdonis la varmega pipo. Me prenis ol e fumis til 
ke la pipo brilis rede e lumizis mea vizajo. 

‘Vua okuli plularjeskas,’ lu dicis. ‘Nigra quale le mea. Es 
bona, noktomezo e nulu ecepte ni, la dezerto tante larja, la 
krotali tante multa. Ni naracez rakonti.’ 

Me tusis. ‘Me savas nulo.’ 

‘Me komencos.’ 

‘Kad esos Indiano-rakonto?’ 


20 



‘Ne partikulare. Esas un o du Indiani en ol. Ol komencas 
tale. 

‘Esis yuna aglo qua flugis tra la dezerto-cielo ulnokte e 
sentis la vento en sua plumi, en sua okuli, la koldeta roso 
noktal, la brilanta lumo dil luno sur sua dorso ... generale 
standis bonege. Aglo flugis omnaminute posible. Nu, ka vu 
ne facus lo? Ulfoye lu mem dormis flugante—per 
konvenanta venti lo es posibla. 

‘Lu vidis per sua akut okuli en la dezerto sube krotalo 
qua glitis trans la sablo trakante muso, ed Aglo dicis a su, 
“Olda Krotalo, vu trovas vua fato canokte.” Lu pensis, ke lu 
flugfalez per brava plunjo, kaptez Krotalo per stroko qua 
snapos la longa spino di Krotalo, formordez la kapo 
venenoza per sua akuta beko, e manjez lu ibe en la aero, 
slup! quale on manjas nudlo. Ma lu ecitabis sua apetito ed 
es tre avida e do kriis, “Olda Krotalo, nun venas vua 
tempo!” E lu flugfalis, ma ho no! Lu eroris pro subita frapo 
dil vento nordal e kande lu supozis ke lu sizos Krotalo, lu 
advere falis direte aden saliajo di roki. Lu strokis l’ali por 
forflugar, ma tro tarde! Bum! Adsur la roki lu falas! 

‘Olda Krotalo, lu addope regardas, forjetas sua du langi 
vers Aglo, desestimante flatuas, sendas felica prego a sua 
deo, e quik forhastas persequante la muso, quan lu fine 
kaptas e manjas per bon apetito.’ 

Mea vizajo evidente desfaldis su. Lu regardis me. ‘Quo 
es?’ 

‘Me nun rimemoras mea nomo.’ 

‘Nu, quo es?’ 

‘Niko. Niko Papus.’ 

‘Bone, Niko Papus. Me duras: 

‘Aglo esis stuporigita, komprenende. Lua amba ali esis 
ruptita e pendis neutile e laxe de sua shultri. Lu facis longa 
jemo ed esvanis. Lu vekis havante granda doloro e 
regardis sua yun ali kompatinda, tante ragatra e sangizita 
ube la roki tranchabis karno. “Ho deo!” lu pensas, “quon 
me nun facis?” Esis nun plena jorno, la varmeso feroce 
venis, do Aglo reptis aden ombro-peceto, pozis la kapo sub 
un ruinita alo, esforcis dormeskar. Ma lua doloro esis tro 

granda e lu nur sidis jemante pro febro til ke la suno 
kushis su. 

‘Nokteskinte lu regardis adsupre, okuli velizita, e lu ne 
povis pensar klare pro febro. Lu sentis nur la doloro en 
sua ali e granda vakueso en sua ventro. Lu shancelis de 
sua celo-loko e flaris por ulo manjebla. Lu opinionis, ke lu 
flaris frinosomo* proxima—ol esis distanta nur de kelka 
metri—ma sua okuli esis tante velizita ke lu ne povis vidar 
ol. Lu facis un o du kompatinda salteti, esforcis flugar, ma 
nula chanco, kerlo. Lu reptis sur la tero damninde 
negracioze dum la nokto e fine extingis sua durstego per 
mordar kaktuso e manjar la humida pulpo. Pose lu 
retroreptis aden sua trueto en la roki ed itere dormeskis. 

‘Talmaniere lu duris dio pos dio, lua ali kompatinde 
faldita an sua flanki, la doloro tante granda ke lu ne povis 
sentar ol. E pos poka tempo lu obliviis ke lu havis ali. 
Obliviis fakte ke lu esis kapabla flugar. Pose lu povis 
pasable kurar e manjis la kelka musi quin lu kaptis, manjis 
mortinta lacerti e serpenti e koleopteri e skorpioni qui 
aparis en sua voyo, e lu drinkis la kaktuso-pulpo e 
generale facis tam bone posible. 

‘Nu, ulnokte lu saltetis de sua kaktuso havante bona 
koldeta maso en sua ventro pro la pulpo, e lu audis krio 
qua vekigis sonji en sua anmo. Lu regardis adsupre e vidis 
ke l’ombro di du ali transiras la luno. Lu regardegis 
astonate, e terorinda doloro transiris lua cerebro. Lu 
konvulsis ibe sur la sablo per timiganta jemi e trepidi e 
tordado. Fine lu ne movis, tam kolda kam roko, tam 
senmova kam mortinto til jorno. Kande la suno vekigis lu, 
lu ne rimemoris to quo eventabis ed esis kurioza, pro quo 
lu dormeskis sur la sablo, per inferno. Lu evidente 
oldeskas, devas sorgar su.’ 

Me deliris pro la pipo ed esis tre certa ke me ipse povis 
prenar Aglo aden mea brakii e retroportar lu aden la cielo, 
sen laboro. Me regardis la magiisto e trans la dezerto, ma 
ol ne plus semblis esar dezerto: stranje, esis fore saliki, ed 

* Lacerto havanta komatra squami, indijena en dezerti Amerikana, 
genero Phiynosomci. 

odoro di Kalifornia en la aero, reda nebulo. E Charli Hastin 
Klah duris zumar sua rakonto marveloza. 

‘Pos kurta tempo du de mea homi, Jo e Tomi, vagis tra la 
dezerto en sua kamiono, quale li kustumis, e li vidis Aglo 
saltanta en la polvo. Tatempe Aglo aspektis tre male, tam 
polvizita e shifonatra kam olda lana kovrilo nodigita 
irgamaniere. Ya trista vidajo. “Regardez to!” dicis Jo, e lu 
rideskis. Ni povas esar kruela. “Aglo saltetas quale 
iguano!” Tomi ridetachis e dicis, “Ni kaptez ta filio di 
hundino e portez lu adheme. Ni ligez lu kun la hundi.” Do 
li kuris e kaptis Aglo, quankam lu kriachis e ploris quale 
puerino e pledis ke li lasez lu tranquila. 

‘Li portis lu a lia domo e ligis lu per kordo apud la 
hundeyo. La hundi, stupida sklavi, li ridis e mokis e joyis 
vidar aglo qua reptas quale iguano. Aglo abasis sua kapo 
pro shamo—lu ne povis rimemorar pro quo lu shamis, ma 
lu shamis—e ploris granda lakrimi qui tante kunglutinis 
sua plumi ke lu aspektis mem plu shifonatra e polvizita e 
desjoyoza. Jo e Tomi nutris lu per karno-peceti quaze lu 
esis hundo, e lia amiki vizitis por ebrieskar e dupigar Aglo. 
Ulfoye li mem igis lu konkursar kontre un de la hundi, e 
pro ke lu perdis ta konkurso, li igis lu konkursar kontre 
lacerto, pose kontre frinosomo, fine kontre tortugo, qua 
konkurson lu fine ganis. Li celebris, tre satiratre, 
komprenende, e donis wiskio a lu por drinkar til ke lu 
marchis cirklatre e falis ebriigite. 

‘Ed Aglo mem kustumis lo, por ke lu obliviis ke lu 
marchabis en la dezerto e manjabis kaktusi. E quankam 
interne mortinta, lu esis kontenta.’ 

‘Ico es belega rakonto,’ me dicis. ‘Kad ol duros plu 
longe?’ 

‘Preske kompleta, Niko. 

‘Ulnokte Aglo, qua nun evis tre multe, sidis sur la 
hundeyo e regardis la luno. Lu ne povis dicar pro quo, ma 
semblis ke la luno tiris lu quale ol tiras la mari, on dicas. 
Quale ol tiras la sabli dil dezerto. Ka vu savas, ke la 
dezerto anke havas marei quale la mari?’ 

‘Yes, me savas lo.’ 

‘Do ibe sidas Aglo, regardas dezirante la luno. Kande 
yen, itere ta ombro di du ali transpasas la luno. E venas ta 
krio. 

‘Ma cafoye Aglo ne konvulsas. Cafoye lu dicas, “Ho deo, 
quo eventas?” Lu levas la nazo ed apertas la guturo e 
sufoye krias, febla e rauka krio, yes, ma vera krio. 

‘E venas respondo, “Kri-au!” 

‘Pos min kam sekundo, tump! adsur la tekto dil 
hundeyo apud lu perchas altra aglo grand e yuna, tam 
glata kam graso, tam forta kam vento, tam fiera kam omna 
bastardo fort e yun ultempe naskinta. “Quo es?” lu dicas 
regardante Old Aglo. “Per inferno, pro quo vu sidas sur ca 
hundeyo havante kordo cirkum vua kolo? Oldulo, vu es 
shamo al aglo-raso! Quale vu venis a tala stando 
mizeroza?” 

‘Ed omno retrovenas ad Old Aglo, la lunlumoza flugo, 
Krotalo, la koliziono. Omno. Lu naracis sua historio, e Yun 
Aglo triste sukusis la kapo. “To es kompatinda, Oldulo. 
Nu,” e lu levis l’ali, “me esus mal exemplo di mea sorto se 
me ne facus omno por helpar vu ek ta sordideso. 
Komence, ni forigez ica kozo.” E lu formordis la kordo. 

‘Old Aglo sukusis la kapo e la slingo cirkum sua kolo 
forfalis. “Deo, to es bona!” 

‘Yun Aglo dicis, “Nun extensez ta ali, Oldulo. Lasez la 
vento forsuflar ta polvo.” 

“‘Kad ali?” dicis Old Aglo. E lu extensis sua ruptita ali 
qui nun esis risanigita, komprenende, ma kelke tordita. E 
la vento suflis tra la plumi ed herisis oli. “Deo povoza!” lu 
dicis. “Olti dolorigas infernale ed esas bonega!” 

‘Yun Aglo dicis, “Ni netigez vu,” e li kune netigis lua 
plumi. La plumi itere trovis lia olda plasi ed ordinis su, e 
pos poka tempo lu aspektis plu respektinda. Yun Aglo 
dicis, “Quon vu opinionas, Oldulo? Ka vu volas probar?” 

“‘Pro quo ne?” dicis Old Aglo. “Me ne surprizesus, se me 
povus flugar!” E lu saltetis hop hop hop trans la tekto dil 
hundeyo, e ziz! lu acensis aden la aero e quik retrofalis al 
sulo. 

“‘Avancez lente, Oldulo. Esis longa tempo.” 

‘Li kune exercis, Yun Aglo konsilis, e pos poka tempo 
Old Aglo flugis alte kun Yun Aglo apud lu por helpar 
segun neceseso. E li kune forflugis en la cielo noktal. 

‘La hundi ululis terorinde, iracoza pro ke li perdabis 
l’oportunajo sizar Yun Aglo, e to vekigis Jo e Tomi, qui 
forte frapis la hundi ante ke li komprenis ke lia klauno esis 
foririnta. Restis nulo ma amaso de plumi mortinta e 
polvoza e la liginta kordo mordita en du peci.’ 

La magiisto sidis taceme. Me dicabus ulo, ma mea lango 
ne povis movar. La pipo esis kolda. La aero malodoris pro 
la nigra fumo. 

‘Finita,’ dicis Charli Hastin Klah. 

‘Es bona rakonto, ma kelke obskura.’ 

‘Ka vu tale opinionas? Balde o tarde on trovos signifiko.’ 
Lu inklinis su vers me. ‘Ka vu supozas, ke vu povas 
flugar?’ 

Teroro shokis mea kordio e transformis ol a stono 
likenizita, pinto di monto enterigita en la profundaji dil 
tero. 

Charli sidis kalme e regardis me per sua nigra nigra 
okuli. ‘Ne anxiez. Esas la pipo.’ 

Mea kordio batis, itere simpla muskulo. Me neprecize 
sentis, ke me perdabis oportunajo. 

‘Ni riplenigez la pipo e vu naracez vua historio.’ 

‘Me ne havas historio.’ 

Charli regardis adsupre, okuli larja. ‘Nu, yunulo, vu 
devas irar e trovar historio! Per inferno, ni omnakaze 
riplenigez la pipo.’ 

‘No, per deo, me ne tolerus plusa inhalajo.’ 

Lu rideskis. ‘Vu havis multa inhalaji del pipo! Me 
opinionas, ke forsan vu ne antee fumis per tala pipo.’ 

Me afirmis per kapsigno, vu es justa, oldulo. 

‘Do dicez a me, nun kande vua okuli esas tam nigra kam 
le mea: pro quo vu vartis me tra la varmeso dil dio?” 

La cielo e tero itere mixesis segun me. Me esis 
konfuzigita, quaze mea kapo esis enigmato-buxo ed ulu 
sukusis mea nete ordinita peceti. 

‘Nu?’ 

‘Me iras a multa loki. Ante ke on povas irar adavane, on 
devas komprenar ube on esabis.’ 

‘Fakte, es exakte lo kontrea. Ka vu savas adube vu iros?’ 

‘Me opinionas, yes.’ 

‘Adube?’ 

‘Omnube.’ 

‘Pro quo?’ 

‘Por serchar.’ Me preske rideskis pro ta sensencajo. 

‘Quo serchar?’ 

Me pensis serioze. Nula ideo venis. ‘Lo vera realeso.’ 

‘Ma ka se esus nulo?’ 

Me suflis. ‘Nu, mustas esar realeso, ka ne?’ 

‘Vu ne respondis la questiono.’ 

Me sidis taceme. 

‘Retroirez al mondo.’ Lu pozis altra sako aden mea 
manuo. ‘Pro forvishir aranei. Vu prizos ol. Ka vu havas 
pipo?’ 

‘No.’ 

‘Do mastikez ol.’ 

Me ridis. ‘Pro quo vu ne donas pipo a me?’ 

Lu kurioze trusis la kapo. 

‘Ka vu ne es magiisto?’ 

Lu ridetachis. ‘Yes ya.’ 

‘Do, manifestez ol. Facez pipo.’ 

Lu frunsis la fronto. 

‘Me supozis, ke magiisti povas facar kozi ek aero. 
Imperez, manipulez la elementi.’ 

Lu sospiris. ‘Ni ya povas. Ma la vera punto esas, ke ni ne 
volas.’ Lu frapetis la sako per fingro. ‘Omnakaze, ol agas 
plu forte mastikita. Ma nur pos ke lu manjis ulo.’ 

Me staceskis, shamanta. 

Lu ridetis. ‘Ne pensez tante grave, Niko Papus. Irez a 
vua loki. Ni balde itere kunparolos.’ Lu pozis la pipo e sua 
propra sako aden sua kamizo. ‘Bona marchado,’ lu dicis. 

‘Bona sonjado.’ Qua savas to quon me intencis. Lo 
semblis apta. 

Me marchis adavane. Itere aden la mondo. Dop me lu 
ardorigis la fairo e kanteskis, ne kansono Indiana, ma 
refreno di ‘Honeysuckle Rose.’ 


(Extrakturo del romano Retroirado .) 

Observo politikal 


Homulo sidis apud fonteno kun sua hundo. La homulo 
regardis la hundo. La hundo regardis la preterpasanti. La 
plu multa preterpasanti regardis smartfoni en lia manui. 

Cirkum li omna esis la mondo. Nulu de li vidis multo di 
ol. 01 esabis pasable bona mondo. 

Zumo 


Esas blato longa de du metri sub mea eviero. Tala kozo 
chanjas la vivo di homo. 

Me evaluas, ke la blato pezas adminime 45 kilogrami. 
Me esas alta de 1,72 metri e pezas 82 kilogrami, ergo ol 
forsan pezas plu kam 45 kilogrami. Ma multo di blato esas 
anteni e gambi, quin ne multe pezas, mem di blato longa 
de du metri. 

Me ne povas multe agar kontre mea blato. 01 ne fitas 
aden blato-kaptilo; ol rulas su en spric-veneno quale en 
dolca dushilo; ed ol manjis l’omna hidrogeno-borato. Me 
advokis exterministo, enoyanta grasulo qua mordis sigaro. 
Lu unfoye regardis sub l’eviero, paleskis tam blanke kam 
l’armoreti dil koqueyo, emisis un krieto alta e pura, e 
forkuris. Me mustis telefonar lua kompanio ed demandar 
ke ol sendez yunulo por riprenar lua veneno-tanko. Me ne 
prizas judikar homi, ma nu, esas nula motivo por tala 
konduto de profesionulo. 

Mea spozino, Dorotea, sugestis ke me frapez la blato. 
Me remarkis, ke la blato esas longa de du metri, e rulita 
jurnalo esas longa de ne plu kam triadek centimetri. ‘Do 
uzez tua shuo,’ el dicis. 

‘Mea shuo esas mem min granda,’ me replikis. Me 
portas numero quaradek. To esas mikra por homulo tam 
granda kam me. Mea manui esas anke kelke mikra—o plu 
juste, eleganta. Dorotea sempre dicis, ke me havas la 
manui di puerineto. Mea patro, olima atleto, desesperis ke 

me pleus korbo-bulo pro ke mea manui esis tro mikra por 
sizar la bulo. Me ne suciis pri to. Me odias korbo-bulo. 

‘Ni meritas tala horori, per habitar New York,’ dicis 
Dorotea kande ni deskovris la blato. ‘Omnube, bestietachi! 
Rati en l’eskombreyi, yunachi en la stradi, e blati sub 
l’eviero! Me supozas, ke me devas esar gratitudoza pro ke 
esas nula moskiti.’ 

‘Yes, to esas bona,’ me dicis. 

‘Nun ni mustas konsiderar translojar al ruro.’ 

‘Ni ne itere parolez pri to, Dorotea.’ Translojar al ruro 
esis un de la dorlota manii di Dorotea. 

‘Me ne habitez urbo havanta giganta blati! ’ 

‘Esas desavantaji en omna vicineyi, Dorotea.’ 

‘Tu ne sucias quo divenas Karin!’ Karin: nia filiino. ‘Me 
ne permisas, ke el edukesez en domo havanta monstri, 
Francis!’ 

Me komprenis ke Dorotea iraceskis, pro ke el nomis me 
Francis. Me preferas Frank. El nomis me Francis nur kande 
el esis profunde perturbata, por iritar me. Konkluze, ta 
blat-afero plue afliktis Dorotea kam me. 

Me ne savas, deube venis la blato. Me supozus, se ol 
kreskabus en nia armoreti, ke ni remarkabus ol kande ol 
havis longeso de triadek centimetri, o sepadek centimetri, 
od adminime de un metro, kande ni ankore povus agar 
ulmaniere kontre ol. Ma kande ni trovis ol kushanta su 
inter la Ajax-netigili e Brillo skurili, ol esis ja longa de du 
metri ed ultre nia frapo-kapableso. Me probis gayigar 
Dorotea per komentar, ke se ni nemediate frapabis la blato 
longa de du metri, quale el deziris, nur Deo savus quanta 
sordideso el mustis netigar. Fa normala blati, la blateti 
quin ni kustumale vidas kuregar an la koqueyo-muri 
kande ni acendas la lumizilo noktomeze, frapite kreas 
granda sordideso. 

Ni audeskis lamenti del vicini. Fa mantenisto di nia 
apartamentaro vizitis ni ulnokte. Fu esas Venezuelano 
havanta limitizita Angla vortaro. Fu barbuliis longa kateno 
di silabi, ek qui me nur komprenis ‘inferno,’ ‘dementa,’ e 
‘damnita.’ Me fine komprenis, apertis la pordo dil 

armoreto, e montris la problemo a lu. Lu paleskis tam 
blanke kam l’armoreti dil koqueyo, emisis un krieto alta e 
pura, e forkuris. Me retroportis lua klefaro a lu ye la 
sequanta jorno. 

Fakte, ni ne multe trublesis dal vicini til ke lia hundi e 
kati desapareskis. 

Blato longa de du metri esas surprizanta insekto. 
L’unesma remarkinda singularajo esas, komprenende, lua 
grandeso. L’existo di blato longa de du metri esas sat 
astonanta por la plumulto de homi. Olua anteni shancelas 
quale la folii di palmiero ed ofte obstruktas la dreno. Olua 
gambi similesas forjita fero; l’omna lignuri esas skrachita 
ed ol mastikis tra la muri dil armoreti. Me probable perdas 
mea gajo-pekunio. 

Ma ultre ta trivialaji esas singulara partikularaji 
anatomial. (Me havas ula intereso pri ta partikularaji, 
forsan pro experimento quan me facis dum mea skol-yari 
por cienco-ferio per qua me nutris un grupo de blati per 
nulo ma sukrizita sod-aquo, duesma grupo per nulo ma 
blanka pano, e triesma grupo per kruda bov-karno. 
L’experimento esis por probar quale ta diversa dieti afektis 
lia metabolii. Ma me mustis abandonar l’experimento 
kande la sodo-blati mortis e la karno-blati violentoze 
eskapis lia buxo e manjis la pano-blati.) Unesme, la blato 
esas blanka ed sekrecas oleo slamoza sur sua extera 
skeleto, e lo es nebela. Duesme, olua okuli, kande me 
povas vidar oli en l’ombri sub l’eviero, esas blua. Ed ol 
malodoras. Me savas, ke blati konsideresas kom sordida 
enti, ma me tote ne savis ke oli havas korp-odoro; on 
kustumale ne pensas pri tala kozi. Kande on acendas la 
forno, olua odoro opresas. 

Ma to quon me trovas esar maxim facinanta esas, ke 
mea blato zumas. Sendubite omna blati zumas, ma che 
normala grandeso lia zumado restas neaudebla dal oreli 
homal. Mea blato produktas granda basa grondado qua ne 
esas desagreabla. Dum vesperi someral, ol fakte 
tranquiligas on. 

Malgre to omna me esis, komence, tam avida forigar ta 

bestio kam irgu. Do me ne prizis la sencese atakinta 
komenturachi di Dorotea. 

‘Quala fushanto tu esas!’ el dicis ulnokte per sua maxim 
stridanta voco dum ke el lavis la pladi. La blato pulsis sua 
dolciganta baso kontre elua soprana kantacho. ‘Mem ne 
povas mortigar insekto!’ 

‘01 esas longa de du metri,’ me rimemorigis da el. 

‘Insekto!’ el duris, juante l’alejo di bona deklamacho. 
‘Me mustas komprar stala buxi por kontenar nia pano e 
manjaji, e kramponi por klozar oli. E pro quo? Pro ke mea 
spozulo, qua portas shui de numero quaradek, ne povas 
mortigar blatachi!’ 

‘Fosan se me komprus pafilo—’ 

‘Forsan forsan forsan! Forsan se tu havus pafilo! Forsan 
se tu havus dinamito! Forsan se ni habitus la ruro en 
domeno qua valoras milion dolari, tu imperus ke la 
servisto mortigez ol!’ 

Dorotea savis tam bone kam me pri la financala 
neposibleso di habitar la ruro, ma el sempre deziris 
plendar. 

‘Francis, ni vivas per stanizita manjaji.’ 

Yes ya. La blato manjis omno ne inkluzita en metalo. 
Dorotea, ni saveskis, havis alergio pro stanizita tomati. 

‘Me ne mem darfas livar la pladi trempata en l’eviero,’ el 
ploregis. ‘Francis, tu es fushanto.’ 

‘Nu, nu, ol esas nur insekto.’ 

‘Nur insekto!’ el ridis, kelke frenezioze. ‘Nur insekto! 
Francis, la ento havas longeso de du metri! 01 pezas plu 
kam 45 kilogrami, tu ipsa dicis lo.’ El forfrapetis l’ocilanta 
anteno qua extensis su desub l’eviero e reptis alonge elua 
gambo. Ni audis kriacheto e la furoza kozo retretis. ‘On 
facas hororo-filmi pri tala enti! Francis,’ el duris, savante ke 
me ne prizas nomesar Francis, ‘Francis, ico esas 
l’extremajo di mea povi. Furtado, violacado, acensanta 
metroo-preci, poluto—ti omna me facile toleras. Ma ca 
blato esas la lasta palio sur mea tro-charjata dorso! Me 
toleros nulo plusa!’ 

Me savis adube ta dicajo duktos. 

‘Ni mustas facar ulo! Ni mustas livar ca urbo!’ 

Me sospiris. ‘Ni recente signatis lokaco-kontrato por 
dek yari, Dorotea.’ 

‘Forigez ol! Me ne permisas ke mea infanto lojez mem 
plusa semano en ica apartamento.’ 

‘Me ne povas afordar treno-preco a la kontoro del ruro.’ 

‘Ni ne povas afordar restar hike!’ Dorotea developabis 
ditresiganta kustumo parolar per klamo-punti. ‘Ka ni 
savas kande ta ento decidos venar desub l’eviero? Quante 
longe ol satisfacesos per la dorlot-bestii dil vicini? Quante 
grande ol kreskos?’ 

‘Dorotea, tu itere divenas histeriala.’ 

‘ Histeriala?! Histeriala!?’ 

El deliris. L’armoreti trepidis pro ke la blato en oli 
trepidis. Me anke trepidis. 

Me trovis la zumado dil blato tre kalmiganta, ma 
Dorotea ne povis dormar pro ol. El ofte vekigis me de mea 
dolca sonji pri fora mondi e tuneli pacoza ed obskura, por 
ploregar pro exhaustita anxio. Me simpatiis el, advere me 
simpatiis. Ma me bezonis dormar. Mea laborado sufrabis 
pro l’anxio. Sro Belger, la patrono, ulmatine advokis me 
por diskutar mea falianta laboro. Me explikis la problemi 
che me. 

‘Insekto, Jonson?’ lu dicis. ‘Kad insekto? Ha, viro, 
kurajeskez! Co esas la reala mondo, ne mala monstro- 
filmo. Dominacez vuo vivo! Esas nenecesa dicar, ke en ca 
mondo hundo manjas hundo. Nula tempo por timo pri 
insekteti. Ka me parolas sat klare?’ 

Yes ya. Me dankis lu por lua konsilo e venis adheme 
plena de rezolvo. Ma me renkontris mem plu rezolvema 
delegaciono di mea vicini. 

‘Vartez instante, sro Jonson,’ dicis sro Natoli de 
apartamento 2-B. Lu esis chefo di bando de kin lokacanti. 
Li obstruktis la koridoro. Singlu havis mieno desafabla e 
rudhumora. ‘Ni parolez kun vu.’ 

‘Ka vu ja forigis ta nauzeiganta kozo?’ siorino 
Krumholtz, 4-C, questionis. 


33 



‘No, ol ankore restas. E me kandide dicas, ke ol facas 
kelka mala nokti por me e la spozino.’ 

‘Shaminda!’ dicis siorino Karolo, 3-A. ‘Me ne 
komprenas, quale vi toleras ol.’ 

Me esis gratitudoza por lua simpatio. 

‘Vu devas saveskar,’ sro Natoli duris dicar, ‘ni facas 
peticiono por forjetar vi del domo.’ 

Me tresayis pro hororo. ‘Kad esas lokocanti-koalisuro? 
me anhelis. ‘Ma pro quo? Eviktez la blato, ne me!’ 

‘Vu ne facas irgo pri to,’ sro Pyszovic, 6-E, klamis. 

‘Esas la responso dil terproprietero—’ 

‘Lu provizas exterministo,’ dicis sro Natoli. ‘To esas lua 
tota responso. Pos to, es la responso dil lokacanto. 

‘Evidente, Jonson—esas ta blato, o vu.’ 

Me eniris l’apartamento sufrante profunda melankolio. 
Me salutesis da la profunda baso-zumado di mea blato. 
Quik la anxii dil mondo alejesis. Me stacis kelke plu alte 
ed itere povis afrontar, per nur jemeto, la vidajo di 
Dorotea portanta loklifili en la hararo e sordida nokto- 
robo. Dorotea ne esis tote sana depos ke Karin 
desaparabis. Me rivenabis adheme ulnokte e trovis el 
sidanta, la gambi krucumita, sur la pavimento dil salono e 
tenanta un de la shueti di Karin. ‘Dorotea?’ me susurabis, 
ma el nur zumis—perfekta quinto super la zumo dil blato— 
e frapetis la shueto an sua nazo. Tandem el dicis nelaute, 
‘Me trovis ol en la koqueyo.’ E plu tarde, per aspirema 
sospiro, ‘El amabus la ruro.’ 

Nu. Vivo duras, e ni anke. Ma Dorotea refuzis. Me ofte 
trovis el sidanta sur la liteto di Karin, burizita pudelo o 
jirafo en la manuo, regardegante vakue tra la plisurita 
kurteni a la aero-shakto. 

Me esforcis simpatiar. Me probis konsolacar el. Me 
koquis elua preferata dejuno, sukrizita rosto-pano e sociso, 
omnajorne dum tri dii; ma el ne manjis, me mustis donar 
la dejuno al blato. Nulo helpis. El vekis kriachante un- o 
dufoye omnanokte, cesis purigar la denti, neglijis travarsar 
la latrino pos uzo. Omno divenis netolerebla. 

Ye la lasta sundio me vekis, l’unesmafoye dum plura 
semani havante rideto sur mea boko, felica pro mea sonji 
pri fora kosmo qua reptas per multa gambi. Me anticipis 
tranquila matino lektante la jurnalo ante ke me iros al 
kontoro por laborar extratempe. Mea ideala sundio-matino 
esas kompletigar la vorto-ludo en la jurnalo, drinkar 
granda taso de kafeo, ed audar la fablatra zumado di mea 
giganta blato. Do me sideskis, jurnalo sur la tablo apud 
mea berjero, kafeo lurante vaporifanta. E lore eniris 
Dorotea. 

‘Francis! Francis!’ 

Quale furio de ula televiziono-komedio, la hari fluganta 
de laxa loklifili, Dorotea jiris kriachante tra la salono. Elua 
voco abandonis la domeni di homaleso e divenis kosmala. 
La blato komencis plendar; olua zumado pulsis plu e plu 
rapide, kuris alonge la gamo oriental. Ankore Dorotea 
kriachis, batis sua pektoro per l’unika shueto di Karin. 

‘Francis! Francis!’ 

Me demandas nun kompato e kompreno. Me havabis 
longa e desfacila labor-semano. Mea sekureso atakesis 
omnalatere da minacanta vicini, minacanta patrono, 
minacanta mondo. La paco di mea mento, la saneso di mea 
mento dependis de ta quar hori pacema dum sunlumoza 
sundio-jorno kun mea kafeo e vorto-ludo. Me ne povis 
luktar kontre socio sen ta mikra repozo, ta intervalo de 
spiritala rivivigo. 

‘Francis! Francis!’ 

E yen Dorotea, skrachante la muri, okub tote blanka 
cirkum la pupili, la griza hari sinuifanta quale serpenti, 
harpingli fluganta ye singla krio. 

‘Francis! Francis!’ 

La blato pulsis, la muri tremis, gipso-polvo flotacis del 
plafono. Ulaloke hundo ululeskis. E la zumado dil blato 
acensis alte e plu alte e plu alte. Zumo. 

‘Francis! Francis!’ 

Quon me devus facar? Mea sundio-matino jacis en 
anhelanta, sangifanta shifoni. 

‘Francis! Francis!’ 

Me odias nomesar Francis. 


♦ 

Vivo nun esas plu simpla. Sro Belger laudas mea 
plubonigita laboro ed augmentis mea salario. Me pacifis 
mea vicini: siorino Krumholtz, 4-C, mem konfesis a me, 
sotto voce, ke el kelke juas la zumado di mea blato. ‘01 
kelke similesas la vibranta liti en hoteli,’ el dicis. ‘01 
risanigas mea dorso.’ Me forigis la plisurita kurteni ed 
instalis red jelozii. La lit-chambro di Karin esas nun 
komfortoza studieyo havanta falsa herdo e pikturo di 
vivoza chas-ceno pendigita super la skribtablo. 

E sempre, sempre mea hemo vibras per la muziko di 
mea blato. Pro ke Dorotea ne plus esas hike, me donis la 
koqueyo a lu. Me povas nun vidar lua okuli, blue brilanta, 
de mea berjero. Lua regardo esas preske tusheble benigna. 
Lua olime pala extera skeleto brilas sanoze rozea. Lu 
plugrandeskas. Nu, lu havas diversa dieto. 

Me nomizis lu Herbert. 

Teknologio 


Ka me povas amorar ol? Ka me esas tante frivola? Ka 
suficas mashino-laciveso? plezuro komputoral? Ka me 
povas afordar la kusto di elektro, manteno? 

Tenere richarjar olua baterii. Dolce lubrifikar olua preso- 
ringi. Sucieme suflar polvo de olua aces-aperturi. La 
murmurado di olua relayi. La susurado di olua harda disko. 

Ka me darfas amorar olu? amar ilu? 

Nokto en kastelo di 
obliviata futuri 


La pupeo havas nula boko. Olua okuli esas la maxim mikra 
nigra grani, ne plu granda kam pinglo-kapi, ma oli brilas. 
Olua nazo esas rugo en la plusho burizita. 01 havas nur du 
lokli ek filego, reda filego senkolorigita til oranjea, 
franjigita til nebulo de fibri. Ma la vangi esas ronda, plena, 
grosa, la farbo sur oli esas sana redo, tam reda kam sango, 
e do, kande la pupeo moveskas, el preske ne surprizesas, 
nur esas facinata, kelke repulsata—el esas kurioza, quante 
multe ol povas movar, quon ol povas facar, quaze ke el 
vidis grand araneo havanta nur kin gambi qua esforcas 
klimar ek balno-baseno. 

La pupeo ne esas tante negracila. La kapo turnesas per 
senmenta gracio, adsinistre, addextre, quaze probar la 
suturi qui ligas ol al kolo. Un miteno-manuo levesas del 
suprajo dil tirkestaro, infinite lente, extensas su, itere falas, 
infinite lente. Lore la kalzo-korpo flexas e pulsas 
konvulsante adavane, bufas quaze per respiro, retrofalas al 
spegulo. La kapo apogesas indolente an la spegulo e la 
mikra nigra grani turnesas vers el, cintilifas per obskura 
lumo. El sentas sua kordio haltar pro la shoko di perceptar 
el perceptata. 

Lore mikra trepido sukusas la kozo burizita ed ol falas 
del tirkestaro al pavimento, la nedefinita vizajo aplastata 
sur la larja planki, l’una brakio tordata, l’altra kaptata sub 
la korpo, ed olua dopajo en la aero pro la gambi sen junti. 

Regardegante ol, el subite sentas quante larje apertita 
esas sua okuli, ed el sizas l’inspiro quan el obliviabis per 
tordanta spasmo. Vorti aparas en elua mento quale vorti di 
kansono quan el senkoncie zumas: ‘Por me? Por me?’ 

Doktoro Hakilo 

La filmo 


PROLOGO 

Doktoro Hakilo ferme ligis la yunulo a sidilo ed enswichis 
la borilo elektral. La yunulo esforcis kriachar ma nur siflis 
per tranchita kordi vokal. La Doktoro ektiris ilua kordio. 
La yunulo spektis dum ke ol vaporifis en la kold aero dil 
basamento-laboratorio dil Doktoro e mortis pro astoneso. 
La Doktoro pozis la kadavro aden granda kesto plastika e 
jetis ol aden la rivero. La kesto flotacis, ma la Doktoro ne 
atencis. 

MUTILITA KADAVRO DESKOVRESAS EN PIKNIKO- 
KESTO! bramis la jurnali du dii plu tarde. 

La Doktoro kaptis yunino portanta forjetaji al 
forjetajuyo. El esforcis kriachar ma la siringo dil Doktoro 
plenigesis per narkotigiva drogo ed el quik paralizesis. En 
la laboratorio la Doktoro sorgeme tranchis cirkum elua 
palpebri e l’apertita, regardegant okuli e fortiris la pelo di 
elua vizajo e kolo. Lu pozis l’epidermo aden pleto plena de 
nutrivi kemial. Elua blonda kranio-pelon lu jetis aden 
komoda paperachuyo. 

KADAVRI KOVRAS L’URBO-STRADI! jurnali klamis. 
‘ESAS MONSTRO INTER NI!’ DICAS L’URBESTRO. 

L’INTRIGO 


Betty e Jim kunhabitabis dum yaro e du dii ye mardio. 
Tanokte Betty ne venis adheme de sua kontoro. Dum 
venerdio Jim vizitis l’urbo-depozeyo di mortinti. ‘Kande 
Betty ne rivenis adheme pos du dii,’ dicis Jim al depozeyo- 
klerko, ‘me anticipis lo maxim mala.’ La depozeyo-klerko 
grunis ed gbtante apertis un del refrigerator-tirkesti. Jim 
vomeskis pro la vidajo qua shokis sua lakrimoz okub. ‘Ma 
me nultempe imaginis ico!’ il kriachis. 

La depozeyo-klerko levis sua shultri ed aranjis la peci 
desordinita. 

Jim singlutis, ‘Betty! Betty!’ II defiante levis sua pugno 
super la restaji violacita di l’ofte amata. ‘Me juras, per la 
Deo atestanta, me juras ke me ne repozos til ke me 
trovabos la maniozo qua facis to ed igabos lu sufrar quale 
tu sufris!’ II vomis adsur la depozeyo-klerko. 

La Doktoro sospiris pro la desesperanta siflado di sua 
maxim recenta viktimo. Lu savis, ke lu ne advere bezonas 
ta omna korpo-peci quin lu kolektas, ma lu esis dementa 
ciencisto, e tradiciono mustas atencesar. 

L’Urbestro plendis al Pobcestro, ‘Me volas, ke ta 
buchisto kaptesez e punisesez tam rapide posible. Se vu 
volas, facez ol pubbke, ma klozez ta afero!’ 

La Pobcestro renkontris sua Lietnanto en la koridoro. 
‘Olda folulo.’ II febce kunfricionis sua manui. ‘Ni ne havis 
bona seriala ocidero depos yari. Ni facez multo ek ol.’ La 
Lietnanto ridetachis. 

Jim ne savis quale obtenar sua venjo. II esis subkurtajisto 
en prestijoza borso-firmo e ne savis pri mutilado fizikal. II 
kompris amaso de filmi pri dementa ocideri e disipis 
duadekequar hori spektante oli unope. Fine il havis la 
solvuro. Desmetante ilua vestaro, il ordineme pendigis ol 
en kabineto (ankore plena del vesti di Betty en plastika 
saki), metis olda pantolono de sua studento-dii e t-kamizo, 
e vehis per omnibuso a la povra quartero dil urbo. Ibe il 
trovis apte kaduka magazino e frapetis la pordo. 

‘Yes?’ dicis doktoro Hakilo. 

‘Me serchas travalio,’ Jim dicis per basranga achento. 
‘Me nomesas Igor.’ 

La griza okuli di doktoro Hakilo brilis dop ilua dika orel- 
binokli. Lu sempre revabis pri havar helpanto nomita Igor. 

Li eniris la magazino, qua resonis per rauka sono di 
Hispana jaz-orkestro del stereofono. 

‘Quo esas dop ta pordo havanta l’afisho NE ENIREZ?’ 
questionis Jim per apene represita eciteso. 

Doktoro Hakilo ilun regardis strabe. ‘To ne koncernas 
vu. Se vu esos bona helpanto, me forsan permisos, ke vu 
pleez rolo en mea grava laboro.’ 

La Policestro lektis la precize puntizita raporto da la 
Lietnanto. 01 revelis la celita loko e motivo di doktoro 
Hakilo. ‘Ma to es feko. Vu lektas tro multa misterio- 
romani, O’Hara. Qua dicis, ke vu povas skriptar? Regardez 
ta omna participi sen antecedenti, tam tordita kam 
l’intestini di ta homino trovita hiere! Nun retroirez a vua 
skribmashino e ne rivenez til ke vu ordinabos ta 
gramatiko! Komo-punto ne esas omno en la mestiero di 
policisto!’ 

La Lietnanto manusalutis ed ekiris. Extere il murmuris, 
‘Olda folulo!’ 

La Doktoro hazarde ganis granda premio: omnibuso 
portanta trupo de puerini e du matri. Do lu restis en la 
klozita laboratorio dum tota semano. Fine riaparante, pala 
e triumfanta, lu imperis Jim, ‘Adportez ta buxi al Vua 
Vicineyo-cindrigilo.’ Jim ne questionis: la bruiso de 
glitanta karno en la buxi revelis omno. II portis du buxi al 
pobceyo ed esis nepobte forsendita dal serjento recevanta. 
Retrovenante del cindrigilo, Jim iris a sua apartamento ed 
askoltis sua telefon-mesaji. ‘Jim, hike Kaufman. Ni sentas 
manko di vu en la kontoro. Me komprenas ke vu recente 
sufras tante multe. Se vu ne esas an vua skribtablo lundio 
matine me efacos vu de nia pension-sistemo.’ 

CINDRIGITA RESTAJI TROVESAS! kriis jurnalo-tituli. 
L’URBO FURIESKAS. 

Jim dormis en la magazino, lubta da batado e jirado del 
basamento. Uljorne il vekis e trovis, ke la NE ENIREZ 

pordo esis larje apertita. La Doktoro esabis okupata per 
kunjuntita jemeli e pro avideso laboreskar neglijabis 
riglagar la pordo. Sorgeme, havante revolvero en extensita 
manuo segun polico-spektakli, Jim iris adinfre. 

La laboratorio di doktoro Hakilo esis humida ed 
malodoris pro la efluvio dil rivero qua fluis tri metri dop la 
betona muri. La laboratorio esis provizita per la bezonata 
retorti ebulianta, pipeti rangizita, aparati elektral havanta 
nula uzo rikonocebla, e diversa desegno-libri pornografa. 
Jim vidis la kunjuntita jemeli pendigita de hoki an 
l’opozata muro. II remarkis, ke li ne esas mortinta, nur 
doloranta. 

‘Vu diablo!’ il kriis. 

La Doktoro regardetis lu e frunsis la brovi pro desplezo. 
‘Igor, me strikte instruktis, ke vu ne venez adhike. Me 
evidente obliviis riglagar la pordo. Nu, enirez ed esez 
utila.’ 

‘Mea nomo esas Jim, ne Igor, vu monstro!’ 

‘Ne Igor!’ anhelis la Doktoro. 

‘Demono!’ Jim levis la pafilo. ‘Vu mortigis mea Betty! 
Me komplotis mea venjo, e nun facos ol!’ 

Pro obligata tordajo politikal, samatempe la Lietnanto 
dicis al Urbestro, ‘La Policestro refuzis lektar mea raporti 
pri la afero, sinioro.’ 

‘Me fritos lua pulmoni en padelo!’ l’Urbestro stridis. 

La Lietnanto parolis, fairo di ambicio en lua mikra okuli, 
‘Me kredas, ke me povas trovar ta mortiganto ante 
noktomezo ... se vu aprobus esquado sub mea impero.’ 

‘Vu havas ol.’ II frapis l’interkomunikilo. ‘Siorino Rizzo, 
advokez quik la Policestro! E dicez a lu, ke lu esez 
preparata por la maxim forta pedfrapo a la testikuli quan il 
ultempe experiencis!’ 

‘Certe,’ dicis siorino Rizzo. 

L’intrigo konjelis. 

KONKLUZO 


Jim trovis su empalita per disponebla hoko. II nultempe 
kontemplabis l’agonio implicita pro akuta fero penetranta 
la sternumo, ed esis senkurajigita nun kontemplar ol. 
‘Dblo...’ il sisis per sua domajita laringo. ‘Mnstro!’ 

‘Me sizos l’oportunajo por parolar monologe,’ deklamis 
doktoro Hakilo. ‘Qua vu esas judikar me? Ka vu 
komprenas irgo pri to quo me esas? pri to quon me 
efektigas? Quo importas kelka vivi kontre la povo di to 
quo me esas? Vu perdis amantino—ka do? Li nomas me 
dementa. Ba! Komprenende me es dementa! Vu anke 
dementeskus, se vu habitus kaduka magazino e mutilus 
friskema homi por avancigar Cienco dum ke altri vivas 
elegante per subvencioni guvernerial. Ha! Cienco! Me 
kuras ultre Cienco! Me facas Arto! 

‘Ka vu ne rikonocas me? Certe no, vu evidente ne lektas 
la justa libri. Me esas la nova principo! Me esas la nova 
lego dil mondo, lego quan kelki agnoskas e da qua omni es 
stuporigita. Li esas imbecili. Li devas dansar per joyo 
histerial pro ke me venas. Ne nur dementa ciencisto, no, 
ne me! Me esas la Nova Inquestanto qua audacas 
regardegar aden l’okuli di Deo e stekas oli per pintizita 
bastono. Jehovah esas ideo ekmoda qua devas esar 
forjetita aden eskombreyo kun Newton, Galileo, 
Rosenberg, Einstein! Ni ne plus bezonas la ME ESAS. Me 
esas la granda QUO VU ESAS E PRO QUO? Ed ultre lo, 
QUON ME FACOS EK VU? ’ 

Ilua vizajo purpureskis. 

‘Yes, tordez vu, kompatinda stultulo! Tordez vi, vi omna 
febla e timoza cerebri en betona karceri! Tordez vi sub 
mea boto! Nam me marchegos tra la mondo, tra l’universo, 
nehaltebla, nedenuncebla, nenegebla! Me esas la nova 
principo di Cienco! Me esas Kaoso. Me esas l’ideo bazal di 
quantum-realeso. Me esas multopla posibleso. Nun vu 
forsan questionas, nu, e do? Quale to relatas a mortigar 
inocenta konsumanti? E me respondas: Nule! Yen la 
signifiko! Me komprenende ne bezonas dissemar korpo- 

peci tra la stradi, ma me rezolvis indikar la nova principo, 
e me esis sempre kelke teatral. Ka vu nun komprenas? Ka 
me esas sat obtuza? ME ESAS KAOSO! E ME FACOS TO 
QUON ME FACOS!’ 

Tainstante la toroni dil intrigo konvergas e 
komprenende la policani eniris bruisoze. Vidante la 
enorma buchado en la laboratorio, plura policani vomis. 
La Lietnanto taceme remarkis lia konduto neprofesional. 

‘Me arestas vu,’ la Lietnanto deklaris. ‘Flaherty, klefagez 
manoti an ica repugnanta perversulo.’ 

Doktoro Hakilo jiris vers la povo dil lego ed ordino. 

‘Vi ne povas arestar me!’ il furioze kriis, quankam sua 
kalva kapo ne makulizesis da mem un sudoro-guto. ‘Me ne 
esez haltigita!’ 

‘Ho yes?’ dicis la Lietnanto per habila esprito. ‘Ni vidos 
quale kuglo traktos vu.’ II vizis sua Magnum sorgeme vers 
l’alta fronto dil Doktoro e pafis. La kuglo perforis vice la 
dextra pektoralo dil Doktoro. ‘Fek’,’ dicis la Lietnanto. 

La reakto dil Doktoro esis nenecesa. Lu ridis per 
infektiva bonhumoro e tushis butono en la tablo apud su. 
Trapo sub lua pedi apertesis e lu desaparis tra longa trogo. 

Jim desesperante mortis an la hoko. 

EPILOGO 

E doktoro Hakilo, en sua mem plu sekreta laboratorio 
celita sub la polutata rivero, tiris su adsur operaco-tablo. 
Lu enswichis rango de grandega lumizili e turnis multa 
speguli a la tablo. Sorgeme lu pudrizis sua manui e metis 
kauchuka ganti. Lore, inspirita da pura cienco-zelo 
maniika, lu studieme dissekeskis su. 

KA LA FINO? 

Alan Steel esayo 


Alan Steel iracas. II enoyas per portar togo en Italiana filmi 
male registragita, malgre la grandega mami dil seduktiva 
kanaliino. Ilua propra grandega pektoro esas sempre inflita 
maxim larje posible, por ke il existez en perpetua enigmato 
di jus parfinita benko-presexerci por esar pronta por 
proxima fotografuro. 

Alan Steel iracas pro ke Steve Reeves sempre esos la 
maxim famoza Herkules cinemal, malgre ke Alan Steel 
esas aktoro plu bona e plu ofte employata. Alan Steel iracas 
pro ke lua filmi, ne quale olti di Steve Reeves, ne esas 
fondita sur Greka-Romana miti mutilita, ma sur la tordita 
imaginadi di tmpi de sennoma skribacheri qui portas 
nejuste espelata pseudonimi Amerikana. Alan Steel anke 
iracas pro ke sua nomo ne esas Alan Steel. 

Alan Steel desquieteskas; ka sua granda pektoro 
subflexeskas? Pro ke il esas sempre nuda del tayo, il ne 
povas uzar la metalfilala sustenili quin la kanaliini 
grandege mamizita favoras. Kande il neeviteble kompresas 
la kanaliino per embraco emocoza ed amnezial, elua mami 
granda e metale sustenita stekas dolorigante ilua propra. 

Alan Steel pasas la tempo inter benko-exercado per 
pektar la barbo. Ulfoye Alan Steel esas necerta ka il esas 
Alan Steel, o Herkules, o Sergio, o Machiste, o Samson. 
Alan Steel nultempe esas necerta pri sua barbo. 

Alan Steel senkoloreskas. II esas ofte sablo-flava vice 
robuste bronzea. Ilua cielo ofte havas perplexigante ikterea 

koloro. Nulu sucias pri arkivigar la filmi di Alan Steel, 
malgre ke il richigis plura homi per esir Alan Steel. Nulu 
rinovigas il. II deziregas dio kande sua vorti fitas la movado 
di sua labii. 

La togo fricionas inter ilua kruri labirintal. Kompatinda 
Alan Steel. 

Lunlumo e Lloyd Bridges 


Lloyd Bridges embracas la pseudo-aktorino per ta 
astonanta certeso di nebela viro qua kredas ke lu es bela. 
Pos minuto li renkontros morto kande lia kosmonavo forte 
frapos la Tero, e Lloyd ne ja havis okaziono por nudigar 
sua pektoro, sua maxim bona, legale fotografebla havajo. 

Kustumale Lloyd juas vivar vivo havanta submuziko, ma 
la sekachanta harmonii qui dramatigas ica instanto jenas lu. 
Olti ne akordas kun la fdozofiala rezigneso quan lu 
montras. Olti trompas la lunlumo qua neciencale plenigas 
la kabino dil kosmonavo, ed anke la tota kosmo, la dolca 
lunlumo qua donas a l’okuli di la pseudo-aktorino dolca 
brileso, efiko plualtigita per la glicerino qua plenigas oli. Se 
lu savus irgo pri klasika muziko, Lloyd vice to dezirus ke 
nokturno da Chopin esez pleata, o duadek mezuri di adagio 
da Mahler. Tamen lu preferus ke la silenco dil kosmo, pri 
qua lu audis tante ofte, akompanez ica falant instanto. 
Silenco, o simpla balado pleata per kord-instmmenti, 
melodio quan on povus profitoze repetar dum la fino-tituli, 
por certigar ke omni livez la teatro havante memorio di lua 
nobla posturo. 

Segun Lloyd, l’aktorino quan lu embracas per sua virala 
brakii es nur suportilo, necesa cenajo qua lasas lu plear la 
tropo di stoika virala heroeso. Lu tenas ferme sua 
mandibulo, tenas rigide sua superiora labio, supre turnas 
sua okuli a la nelogikala lunlumo. Lokleto di sua hararo 
falas nete an sua brovo por signifikar anxio. Ed extere, en 


48 



l’obskureso ultre la celuloido, spektantulo furteme 
forvishus lakrimo ante ke sua amantino remarkus. 

Proximeskas la Tero. 

Lloyd konsolacas su per la savo ke lu balde genitos filio 
koloroza; filiulo qua durigos la familiala tradicioni: una 
levita brovo, obliqua mirideto; filiulo qua forsan uldie mem 
esos nominita por la maxim alta premio dil mondo du- 
dimensional. 

Lasez la fumisita filmo venar, pensas Lloyd. Lu 
regardegas kurajoze la lunlumo. Lua hararo esas bone 
aranjita. Lua vangi esas glata e pudrizita. Lasez ol venar, e 
damnez la muziko. Lasez ol venar. 

La Deo-mashino 


1 . 

‘L’ideo es simpla ed eleganta,’ dicis Alexander, ‘e 
sendubite legitima psikologiale. Ma l’efektigo esus certe tre 
komplexa.’ 

‘Vu povos facar ok’ Sandra donis biro a lu. ‘Vu es 
geniozo.’ 

Alexander ridetis ironioze. ‘Vua konfido esas diplasita, 
ma agreabla. No, la laboro esus ultre la kapableso di irga 
individuo.’ 

‘Me anke helpos.’ 

‘Ultre la kapableso di irga du individui. Teoriale ol esus 
facila, ma praktikale! Ka vu komprenas quante granda 
charjo elektral bezonesus por krear reala fulmino-stroko? 
Ka vu savas quante granda charjo reala fulmino-stroko 
portas?’ 

‘Ka grandega?’ 

‘Centeduadek kiloamperi, cirkume.’ 

‘Kad esas multa?’ 

‘Tre multa.’ 

‘Ka ni bezonus tante multa?’ 

‘Hm. Probable no. Ma por facar advere granda flagro, ni 
bezonus multe plu multa kam on povus facar portebla. Ed 
ol mustas esar portebla. ’ 

‘Ho yes.’ 

‘Me mem ne parolas pri quale vizar la stroko. No, ni 
bezonus advera esquado por facar to, e komprenende, 
havante plu kam ni du, ni esus fushita. Nule ol povus restar 
sekreta. ’ 

‘Me sucios to.’ E1 sospiris. ‘Ni mustas agar! Ta maligna 
monstri facas omna krimini ed eskroki imaginebla da 
mortivi—’ 

‘Ecepte ico,’ lu interruptis ridetante. 

‘Ha ha. Ka vu opinionas, ke li hezitus uzar tala mashino 
se li havus ol? Li bavus por ol! ’ 

Alexander afirmis per kapsigno, levis la shultri, glutegis 
la duimo dil biro. 

E1 duris la tirado. ‘Li aparas che-televizione ye omna 
oportunajo, babilas neeviteble pri Deo, quaze irgo povus 
justifikar lia odiinda agado, e la publiko, dresita por kredar 
ke on ne darfas desestimar kredanti, ke omnu darfas kredar 
irgo, bla bla, aceptas omno! Kad sanigeso? Deo ne volas to! 
Ka bombagar Iran? He, Deo imperas to! Ma imaginez: li 
deklamas lia biblo-batanta babilado, e bam! Aplastita da 
fulmino-stroko! To ya timigus homi pri Deo! 01 es tro bona 
ideo obliviar, la tota movemento dil extrema konservemi 
quik efacesos. Me pagos vidar lo.’ 

‘Vu pagos multe. L’ideo bezonus imensa spenso nur por 
explorado. Komence ni bezonus konstruktar preske 
senlimita fonto elektral—’ 

‘Se vu inventos to, vu esos tre, tre richa,’ Sandra dicis 
lurante. 

‘—pose ul mekanismo por duktar la charjo al 
skopoplako, qua mustas esar izolita.’ 

‘Skopoplako,’ Sandra dicis reveme. 

‘Ed ulmaniere uzar la armo sen esar deskovrita.’ 

‘Ne necesesas dicar lo.’ 

‘Ed freque. Se on uzus ol nur unfoye, on dicus ke ol es 
acidento. Anomalajo. Li advokas cienco kande ol es 
profitoza, nur interdiktas cienco kande ol negas lia 
superstici.’ 


51 



‘Freque. Certe. Uzar ol itere ed itere, til ke li trepidas en 
lia importacita shui, til ke li pavoras mem apertar lia boki. 
La tota turbacho,’ el dicis forte. 

Alexander Singh suspekteme regardis Sandra. ‘Me ne 
intencas ofensar, Sandra, ma vu aparas poke fanatika. ’ 

E1 bmisoze frapis la tablo per sua botelo. ‘On ne 
kombatas fanatiki per kalmeso.’ 


2 . 

La quar homi—Sandra, Mikhail, Jon, Karver—amasigis su 
cirkum la labortablo en la basamento di Alexander. 

‘Ni nomas ica fingro-chapo la skopoplako,’ explikis 
Alexander, ‘e me pozas ol sur ica extremajo dil tablo. En la 
skalo homal, to esas distanta de cirkume kinadek metri.’ 

‘Ni probable bezonus plusa disto,’ komentis Jon. ‘Esos 
situesi en qui ni ne permisesos esar tante proxim.’ 

‘Es nur demonstro,’ Sandra dicis. ‘Regardez.’ 

‘Nun, komprenende, me vizas nur vidante,’ duris 
Alexander. ‘Me exploras radio-direktado, ma es anke 
posibla uzar sateliti, Globala Poziciono-Sistemo. Per la 
grandeso dil energio quan ni genitos, to esus forsan posibla, 
quankam l’energio poke diminutus talmaniere.’ 

Jon questionis, ‘Kad on advere povus uzar GPS?’ 

Alexander ne regardis adsupre dum ke lu adjustis sua 
aparato, qua similesis nulo plu multe kam transformatoro di 
modela fervoyo de la yari 1930. ‘Ho yes. La desfacileso 
esas saltigar la signalo sat multe por celar olua origino. Ma 
komprenende tala signalo durus nur milimi di sekundo, e 
pro ke ol kontenos nula informaji e nulu serchus ol, 
probable esus nenecesa celar ol tro bone. Oke. Nun, la 
fingro-chapo diskursas e dicas ulo partikulare sensenca, 
quale, me ne savas, quale, ‘Iesu odias homeosexuali,’ e...’ 

Subita flagro, e la fingro-chapo jiris sur la pavimento, un 
flanko di ol nigrigita e krulata. 

Sequis apte respektema silenco. Pose Jon, Mikhail, 
Sandra, e Karver kriis ensemble, ‘Brava!’ 

Alexander ridetis pro humila satisfaco. 

‘Me dicis, ke vu es advera geniozo!’ Sandra klamis. 

Karver kolektis la domajita fingro-chapo. ‘Me dezirus nur 
ke ol esus Rik Santa Onan. Quale vu frapis nur la fingro- 
chapo, e ne shokis ni omna?’ 

Nun Alexander frunsis la brovi. ‘To es problemo pri qua 
me nun laboras. Ye ca skalo, per la mikra energio e la 
fingro-chapo neobstruktita, direktar la charjo unsinse es 
facila. Ma se objekti obstruktus la skopoplako... ’ 

‘Quale televizion-kameri,’ dicis Karver. 

‘Quale homi,’ dicis Sandra. 

‘Yes ya. Precipue homi. Esas manieri vizar la elektro ad 
un partikulara materio ed igar ol preterpasar kozi ek altra 
materii. Ma se ni vizas homo inter amaso de homi, nu, 
frapar nur la skopoplako esos desfacila.’ 

‘Febla dicajo.’ Sandra negis per kapsigno. ‘Ni ne darfas 
frapar inocenti. Lo sapus la reala emo dil entraprezo.’ 

‘Entraprezo.’ Jon grimasis. ‘Ka tale vu nomas ol?’ 

‘Vortala figuro.’ 

‘Ne facez to,’ lu avertis. ‘Tale li agas. Nomez mas-ocido 
“domajo kolaterala” ed on ne bezonas regardar ol kom 
fakto. Ni mustas agar koncie, o ni es nule plu bona kam li.’ 

Sandra regardegachis la pavimento. 

‘01 facis nula bruiso. 01 devas facar granda bruiso,’ dicis 
Mikhail. 

‘To es nur prototipo,’ dicis Alexander. ‘On konstruktas 
prototipo por korektigar erori e plubonigar ol. ’ 

‘01 bezonas plubonigado o ni facos plu multa domajo 
kam boneso,’ dicis Karver. 

‘Me parolas intence, ol mustas facar bruisego,’ repetis 
Mikhail. 

Li regardis lu. 

‘Nu, ol facis nula bruiso. Reala fulmino facas tondro. Se 
ni deziras ke li pensez ke la iraco di Deo abatas dementa 
blasfemanti, ni bezonas tondro. Iraco di Deo, per Dolby- 
Stereo.’ 

Li omna regardis Alexander. 

Lu sospiris e fricionis la nazo. 

Sandra dicis, ‘Qua energio-fonto vu uzis?’ E1 frapetis la 
mikra aparato di volvita kupro-filo. 

‘Nur du baterii de non volti. Reala fulmino genitesas da 
l’intermixo di tre kolda e plu varma temperaturi en la nubo 
e kontrea polaresi inter la nubo e la tero. Me inventis 
maniero por augmentar la voltotenso exponentale per 
koldigar e vamiigar opozata baterii. Ma la descharjo 
vakuigis ol’ 

‘Me predicas Nobel-premio e profitoza kariero por ulu,’ 
Jon dicis. 

‘Do, se ca mikra baterii de non volti tante domajis fingro- 
chapo,’ dicis Sandra, ‘quanta grandeso facos fulmino- 
stroko? E tondro.’ E1 regardis Mikhail, qua konkordis per 
kapsigno. 

‘Ulo centople plu povoza, cirkume.’ 

Sandra inklinis la kapo penseme. ‘Kad automobil- 
baterii?’ 

Jon sniflis. ‘On bezonus plura dekedui.’ 

‘Ka nu? Oli es chipa e facile trovebla. Konektez oli 
seriale quale per sunenergio-sistemo. Vice kontenar energio 
de sunlumo-celuli, oli ekjetez energio por plubonigar la 
homaro.’ 

‘Ed on ne bezonas remplasar oli pose,’ dicis Mikhail. 
‘Nur riligez oli al sunlumo-celuli e richarjez oli.’ 

‘Tre ekologiala,’ dicis Jon. 

‘Quante longe necesesus?’ questionis Karver. 

Mikhail levis la shultri. ‘Me ne savas. Quo importas? Ni 
ne facos fulmino por aplastar ta asni omnadie. Ka ne?’ 

Sandra ridetis reveme. 

Alexander mastikis l’intemo di sua vango. ‘Automobil- 
baterii forsan funcionus. E se ni havus furgono e plenigus 
ol per baterii...’ 

‘Furgoneto esus plu diskreta.’ 

Karver retropasis decideme. ‘Me propozas manjar pizza. 
Komplotar renverso di l’imbecili hungrigas me.’ 

‘Anke me.’ 

‘Anke me.’ 

Li acendis l’eskalero del basamento. Mikhail frapetis la 
dorso di Alexander. 

‘Impresoza laboro, Alexander. Nekredeble bonega. Ne 
obliviez la tondro.’ 

‘II deziras tondro,’ Alexander sospiris. 


3. 

L’unesma skopoplako esis selektita por ganar la maxim 
granda atenco dil jurnalaro. La konservema komentantino 
Anya Kultelo diskursas dum diplomo-ceremonio che 
Brandeis Universitato, astonate. La semblante inocenta 
Plymouth Grand Voyager di Sandra, bongusta e diskreta 
grizo, pozesis inter ABC-furgono e CBS-furgono, e de ol 
on klare vidis la ceneyo erektita en Chapels Agro. 

‘Co tre iracigas me, ke ta mizeroza putano ganas tante 
multa atenco,’ Sandra lamentis en la veturo. ‘E1 es nur 
cirko-klauno por l’extrema konservemi, pro quo omnu ne 
agnoskaslo?’ 

‘Ni deziras ta atenco,’ dicis Mikhail. Lu squatis apud 
rangi di automobil-baterii e regardis strabe tra l’obskura 
dopa fenestro. 

La dio esis tre sunlumoza, nula nubo en la cielo. 

‘Perfekta,’ dicis Sandra. ‘Nulu povas ofrar expliko 
racional por to quo balde eventos.’ 

‘Se ol eventos,’ murmuris Alexander. 

‘Me tote fidas a vu.’ 

Mikhail indikis student-grupo portanta afishi, enkajigata 
apud la Volen Edifico dal policistaro dil universitato, tre 
distanta del ceneyo. ‘Uli havas sata kurajo por protestar ta 
fornikantino. He, ni ne frapos li hazarde, ka yes?’ 

Alexander regardetis tra la fenestro. ‘Li omna evidente 
portas kauchuka shui. Probable sekura.’ 

‘Vu jokas! Ka vu fidas a shui por protektar li?’ 

Sandra regardis la ceneyo. ‘Ta dina hieno portas alta shui. 
Taloni alta de dek centimetri! ’ 

Alexander ridetis. ‘Belega.’ 

‘No, ne belega. Mem en tala taloni el havas nula suri. Yen 
hano-gambi!’ 

‘Me parolas pri konduktiveso. E1 ne ja diskursas, ka ne?’ 

‘La dekano introduktas el. Vu ne supozas, ke el agos 
neexpektite, exemple, per parolar racionoze, ka yes?’ 

Mikhail severe negis per kapsigno. ‘Tote ne. Ne es la 
naturo dil bestio.’ 

‘Ne anxiez. Ni nur suciez ka ca kozo funcionas e ne 
explozas ni omna ad infemo.’ 

Mikhail e Sandra regardis Alexander per larja okuli. 

‘E1 venas.’ 

Mikhail tumis su vers la fenestro. ‘Enswichez la 
radiofono!’ 

‘Ni esas ligita a la mikrofono-sistemo,’ dicis Sandra. 

‘Kande ni agos?’ Lu nervoze frapetis la fingri an 
l’obskura vitro. 

Sandra presis la orelfono aden sua orelo. ‘Me saveskos 
askoltante. Vartez mea signalo.’ 

Alexander pozis un fingro adsur la swichilo. 

‘,..me dicas, ke la guvernerio devas spionar kontre omna 
Arabi, brodkastar tormentado kom spektanto-sporti, faligar 
bombi nukleal tra la tota Azia, e sendar omna liberalisti a 
Guantanamo...’ 

‘Ho Deo,’ dicis Mikhail, ‘ka ta vorti ekiris elua boko o 
kulo?’ 

‘Shut!’ 

‘...dum la historio di la naciono, nultempe esis partiso 
politikal tante ridinda kam la nuna Demokrati. Esas quaze 
l’omna homi qui sufras cerebri domajita kunvenis e 
formacis voto-grupo... ’ 

La fingro di Alexander movetis super la swichilo. Sandra 
furioze negis per kapsigno.’ 

‘,..me konstmktus muro. Fakte, me engajus la nelegal 
enmigranti por konstmktar la muro, e pose ekjetus li 
omna...’ 

‘Ne taktoza hike,’ susuris Mikhail. ‘Duadek procent de la 
studenti di Brandeis es Hispana, ka ne?’ 

‘...ante ke nia lando kaptesis da la liberalista konspiro 
qua sapis nia forteso... ’ 

‘Bla bla bla bla bla...' 

‘Mikhail!’ 

‘...me deziras ke evoluciono adjuntez su a la listo de 
l’altra mortinta religii, quale la Kargo-Kulto di la 
Sudpacifiko...’ 

La indikfingro di Sandra poniardagis vers Alexander. 
‘ Nun! ’ 

Lu frapis la swichilo. 

Flagro! 

La furgono shancelis. Krako tam lauta kam la tmmpeto di 
fato plenigis lia oreli, plenigis la cielo, surdigis li ed omnu 
en Chapels Agro. Kande li poke rekuperabis, li audis febla 
kriachi. Li apertis la fenestri ed ekpozis lia kapi. 

La mikrofono sur la ceneyo esis flako de fuzita aluminio. 
La dekano e la prevosto, jetita retroe de lia sidili, shancelis 
a lia genui, vestari e vizaji nigrizita quale aktori en mala 
komedio. Ed ube Anya Kultelo stacabis nur minuto ante 
nun jacis amaso de hari blankigita e du alta shui qui fumis 
en la sunlumo belega e klara. 

Sandra, Mikhail, ed Alexander beis l’una a l’altra. 

‘Per santa feko,’ tandem dicis Mikhail, ‘ka ni facis to?’ 

‘Co povas incitar drastika skmpuli etikal,’ susuris 
Alexander. 

‘Nula skrupuli!’ sisis Sandra. ‘Nula skrupuli! Ne por ni! 
Ne nun! Ni ne darfas tolerar skrupuli. Ni mustas esar tam 
senkompata kam li. On ne kombatas monstri per felica 
embraci.’ E1 itere regardis la fumanta amaso sur la ceneyo. 
Robizita studenti kuris panikante. Genitori e geavi stacis 
beante. Sireno sonis fore. ‘Ni havas misiono,’ Sandra dicis 
solene. ‘E ni ya efektigos ta misiono.’ 

L’altri taceme afirmis per kapsigni. 

Subite Sandra retrofalis, exhaustita ed exaltita. Pose el 
sidis rekte, enswichis la veturo, embragis ol. 

‘Nun ni quik ekirez. La futuro judikez omno.’ 

4. 


‘Ka Deo frapis altra mala homi, papa?’ 

Karver tiris la lana kovrilo a la pektoro di lua adoptita 
filiulo evanta kin yari. 

‘Karo, tu ja savas to quo eventis. La nexta mala homo 
esis la tale nomita Veneracinda Frederiko Fututo, tre, tre 
maligna homo qua prizis dicar malaji pri mortinta 
homeosexuali e soldati ed irgu quan lu decidabis odiar. Lu 
frapesis da fulmino dum ke lu protestis funero di soldato. 
Pos to la tota stabo di Fox Novaji frapesis che-televizione, 
pos ke un de li jokis pri atakar nukleale Iran e li omna ridis. 
Ma li ne longe ridis. Pose Rikardo Pordego, qua laboris por 
la prezidanto, ed olima kongresano, Kristoforo Koliaro, qua 
esis grandega kriminero, kune frapesis. E pose la vice- 
prezidanto, dum ke lu diskursis pri la sencesa milito. E fine 
mem la prezidanto ipsa frapesis, jus ante ke lu signatus 
nova lego per qua me e papa Mikhail ne povus 
mariajeskar.’ 

‘Ho,’ dicis la puero, ‘Deo certe iraceskis kontre ta homi.’ 

Karver ridetis. ‘Ulu iraceskis, karo. Ma komprenez, homi 
qui mentias pri Deo por richigar e povigar li, homi qui 
opinionas ke li darfas imperar per qua maniero altri vivez, 
nu ... se ya esas deo sucianta pri homi, lu certe ne volas ke 
li domajez l’una l’altra por irga kauzo, e certe ne per lua 
nomo. 

‘Multa homi esis konfuzigita pro la fulmino, li ne savis 
quale pensar pri Deo. Li mixabis Deo kun stupida idei, 
exemple, ke ti qui havas bruna pelo ne es tam bona kam ti 
qui havas rozea pelo... ’ 

‘Ma onklo Alex es tam bona kam irgu! ’ 

‘Certe lu es, komprenende. Ma ula homi ne konkordis, e 
pro ke li ne konkordis, li ascrtis ke Deo anke ne konkordis. 
Altri opinionis, ke omna homeosexuali esas maligna—’ 

La puero beis nekredeme. 

‘—o ke omnu mustas kredar segun lia propra koncepto di 
Deo. Li ne esis tote kulpoza. Li docesis eroroze dum multa 
yari da multa homi importanta. Ta mala homi mentiis, por 

ke omnu timez e donez a li povo e pekunio. Komprenende, 
se omnu nur pensabis klare, li quik komprenabis ke ta homi 
mentiis. Ma li ne pensis. Multa homi ne savis quale pensar, 
o trovis ol desfacila, o timinda, o li es tro okupata e tro 
fatigita. Ma omnu mustas pensar. Ni esez homi, ne 
papagayi.’ 

La puero rideskis pro l’ideo pri homi kom papagayi. 

Karvcr titilis lua ventro. ‘Tu ne deziras esar papagayo, ka 
yes?’ 

La puero ridegis e forjetis la lana kovrilo. ‘No! Me ne es 
papagayo!’ 

‘Certe no! Tu deziras esar reala homo.’ 

La ridado dil puero diminutis. 

‘Do kande ta mala homi esis frapita da fulmino, sempre 
dum ke li parolis male pri Deo o bona homi—nu, la 
nekomprenanti konfuzigesis. Li ploreskis, li kriis, li 
depreseskis. Uli de li tote krulis.’ 

L’okuli dil puero plularjeskis. ‘Kad homi explozis, papa?’ 

Karvcr ridetis kalmigante. ‘Nu, ne quale petardeti. Ma li 
explozis interne, en lia kapi. Tre trista.’ 

Karver remarkis ombro. Lu turnis su e vidis ke Sandra 
stacis ye la pordo dil chambro. 

‘Ma,’ dicis Karver konkluze, ‘to omna eventis 
longatempe ante nun. ’ 

‘Quante longe?’ 

‘Ho, longatempe. Ante ke tu naskis e venis a ni.’ 

‘Hui!’ La puero savuris ca unesma sugestajo pri 
Tantiqueso dil mondo. 

‘E nun esas tre tarda ed ulu devas dormeskar.’ 

La puero krietis, ‘Tu, papa!’ 

‘No, ne me.’ 

‘Tu tu tu!’ 

‘No, tu!’ 

‘No, tu!’ 

Karver inklinis su, kisis sua fdiulo, e tiris la kovrilo a lua 
mentono. ‘Bona nokto, kareto.’ 

‘Bona nokto, papa. Bona nokto, onklo San.’ 

‘Dormez bone, karulo.’ 

Karver ekswichis la lumizilo e marchis kun Sandra al 
salono. 

‘To esis tante dolcego, ke me preske ploreskas,’ Sandra 
dicis sideskante. 

‘Tu es la minime sentimentala homo konocata.’ 

‘Me es serioza!’ 

‘Ho yes.’ 

Karver sideskis adsur la sofao apud Mikhail e li embracis 
kom fortozc. 

Sandra prenis sua drinkajo del tablo. ‘Ma ta parolado pri 
Deo. 01 desquietigas me. Me ne prizas, ke mea baptofdiulo 
audez tala sensencaji.’ 

Karver levis sua shultri. ‘Me nultempe dicas ke es granda 
barbizitulo en la cielo. Ma me ne negas ol se lu parolas pri 
to. Lu ipse decidos plu tarde.’ 

Mikhail afirmis per kapsigno. ‘Se on pulsas puero, e lu 
certe retropulsos. Plu bone ke lu ipse decidez. E qua povas 
dicar certe?’ 

Sandra rulis sua okuli. ‘Hu!’ 

Mikhail frapetis la ventro di Karver. ‘Me ankore pensas 
pri ta restanta peceto di fromajo-kuko. Ka tu deziras?’ 

Karver negis per kapsigno e prenis sua propra drinkajo. 

‘San?’ 

‘Ne por me! Me devas fingar, ke me havas volo.’ 

‘Quaze to mankas a vu! Nu, me ja iris ultre suciar pri mea 
kreskanta tayo. Ni omna es tro olda por negar plezuri a ni.’ 
Lu kisetis la vango di Karver e staceskis pezoze, ekiris a la 
koqueyo. 

Karver drinketis sua wiskio. ‘Me es trista pro ke 
Alexander ne asistas.’ 

‘Dinear kun ni o prizentar a cienco-konfero en Delhi—vu 
selektez.’ E1 ektiris peceto di glacio del glaso e felice sugis 
ol. 

Li sidis taceme, taceso qua venas nur inter homi qui 
parkonocas l’una l’altra, e juas ta konoco. 

‘Naracir ta old historii pensigas me,’ Karver tandem dicis. 

‘Danjeroza.’ 

‘Quale vu opinionas?’ 

E1 levis la brovi. 

‘Pri chanjir la mondo.’ 

E1 itere mlis l’okuli. 

‘Ne fingez, ke vu ne pensas pri to.’ 

‘Nur sempre! E la maxim iritanta kozo esas: ni ne darfas 
revelar ol ad irgu.’ 

Lu afirmis per kapsigno. 

‘Komprenende, ol ne eventabus sen kontaktir Ariel en 
Ierusalem e Musab en ad-Damman. Do ni ne es dei.’ 

Karver itere afirmis per kapsigno. 

E1 pozis la glaso adsur sua mami. ‘Kandide, ofte ol ne 
semblas reala. Pro ke ni ne povas revelar ol, me supozas. 
Pro ke nulu altra savas pri ol. Se nulu savas, kad ol advere 
eventis?’ 

‘M savas.’ 

E1 sospiris. ‘Tamen, me ankore poke regretas konfirmir la 
sensenca kredaji di multa homi. E la maxim mala kredaji. 
Ho ve, Deo qua abatas homi per fulmino! Tante primitiva.’ 

Karvcr extensis su ed ocitis. 

‘Ma quon facar.’ 

‘Facez tam bone posible.’ 

E1 ridetis. ‘Quale mea avino dicadis. Facez tam bone 
posible, e to esas la maxim bona facebla.’ E1 askoltis la 
tranquileso en la domo, la tranquileso exter la domo. ‘Ni 
facis kelke bone, ka ne?’ 

Li sidis taceme, astonata ke li ankore existis, ke la 
homaro ne explozabis su de ta qua esas, pos omno, belega 
planeto. 

‘Yes. Kelke bone.’ 

Ula kozin ni ya konservas 


Me es dum la tot matino en l’agro westa por repulsar la 
korniki til ke Sharlot klamas a me Venez e manjez tua 
dineo. Me kuras totvoye ma Papa e ti laborant en la feneyo 
ja manjas e transdonas la boledo de terpomi kande me 
eniras. 

Ho tu kuras tro lente Papa dicas a me. Ka tu ne deziras la 
dineo o ka tu itere manjas la beri en la brecho mea puerino. 

Papa ulfoye manufrapas me pro ke me manjas beri e 
dicas ke me ne devas obn manjar. 

Nulu manjas la beri nek la korniki nek me me dicas e me 
ya deziras mea dineo. Lo igis Papa e li ridar e me prenis 
bona grand terpomo ek la bolo. 

Ne igas la puerino pensar ke es bon esar impertinent dicas 
Mama. Ma el varsas grand kulieredo de raguto adsur mea 
plado e pulsas la pano a mea manuo. 

Me ja preske parmanjas la terpomo e to sen butro kande 
Remo rivenas de la vilajo e dicas Esas homi qui venas de 
sude del fluvio on dicas. 

Mama pozas humida tuko en lua pugno e Lavez tua 
sordida vizajo el dicas. Quon tu signifikas per homi de sude 
del Sanlaren el dicas. 

To quon me dicas Remo dicas. Jeni che T butiko en Vil 
dicas ke homi venas al vilajo e b dicas ke li venas de sude 
del fluvio. 

La maxim proxima paromo es che Salaberi dicas Mama e 
to es plu kam cent kilometri. Tu dicas ke homi venas 
totvoye a Vil de Salaberi. 

Remo forpulsas Henri e Paul por facar plaso por su an 
tablo e dicas Me ne dicas quale li venas o per qua voyo li 
venas ma me dicas to quon Jeni che T butiko dicas. E 
transdonez a me ta boledo de terpomi. 

Papa dicas Pro quo irgu venas de sude del Sanlaren e per 
la paromo che Salaberi e pose la tota voyo adhike. Quon li 
vendas. 

Remo dicas Hu me ne savas nulo plusa kam to quon Jeni 
dicas e quon me dicas a vi. Ta homi venas a Vil de sude del 
Sanlaren. Me ne savas ka li venas per la paromo che 
Salaberi o ka li flugas quale la diablo-korniki. Me ne savas 
to quon li vendas o ka li vendas irgo. Jeni dicas a me ke ta 
homi venas a Vil de sude del fluvio e me dicas lo a vi e de 
nun me klozas mea diablo-boko. 

Mama varsas kulieredo de raguto adsur la plado di Remo 
ed el dicas Klozez ta tua boko od ekirez e pozez tua kapo 
aden la bareleto kun tua diabli. Homi de sude del fluvio el 
dicas. E qua sorto de homi venas de sude e quon li deziras 
hike en Vil. 

Papa retroshovas sua stulo e trempas la pano per raguto- 
sauco. II dicas Nu Mama ka tu deziras irgo del butiko. Ni 
forsan iras a Vil pos ke me igas ta kerli kompletigar la 
fenco cirkum la porko-stablo e ni vidas se ya irga homi 
venas de sude del Sanlaren o de norde del Wetawi o per 
diablo de Paris Francia. 

Papa e li ridas e Mama anke ridas e Remo esforcas ne 
ridar. 

Ni finas manjar la dineo ed ireskas ma Mama dicas He vi. 
Vi savas ube es la bareleto. Vi lavez ta pladi e lavez oli til 
pura nam vi mustas itere manjar de oli canokte. Li pensas 
ke me havas nulo plu bona facar kam koquar e lavar por li. 
Ed anke tu mea puerino el dicas a me. Ma me ja portas mea 
plado al bareleto. 

Videz me dicas la plado es tam pura kam nova e me 
povas irar kun tu e Papa al butiko en Vil. 

E quale tu facas ta regulo dicas Mama. Me pensas ke 
forsan la korniki esus tre felica per vidar ke tu sideskas sur 
tua dopajo en furgono ed irar a Vil. 

Ho es preske nula komiki hodie me dicas. 

Ho no dicas Mama. E quon tu facas dum la tota matino en 
ta agro ka. 

Ho esas du-tri komiki me dicas ma me bone fortimigis oli 
ed oli ne itere venas til forsan venerdio. Mama el ridas e me 
povas vehar kun li en la furgono al butiko en Vil. 

Kande ni venas al butiko esas nombro de homi avan la 
pordo ed anke interne e li omna parolas pri la homi qui 
venas. Quon li deziras facar hike en Vil dicas Sioro 
Diudone a Sioro Bova. E Sioro Yann el dicas a Sioro Roja 
Me apene povas rimemorar kande lastafoye venas irgu de 
sude del fluvio ma forsan esas kande Pier e me mariajeskis. 
E Jeni qua es interne an la vendotablo el dicas Nu me 
opinionas ke li es tre afabla homi e li kompras preske 
l’omna pomi vintral e la konfitaji e du lardoplanki e li 
pagas per bona pekunio quale irgu altra. 

Ka tu ja parolas kun li dicas Sioro Danku al Ushero. 

Komprenende yes dicas la Ushero. Li venas quik a me e 
li questionas, ka li bezonas permiso por facar spektaklo por 
ni. 

Spektaklo dicas Sioro Danku. Ka vi audas. E quon vu 
dicas a li. 

Me dicas ke me ne rimemoras ke ni ultempe antee havas 
spektaklo en Vil e do me ne supozas ke es permiso por to. 

Spektaklo dicas Sioro Yann. Me ya rimemoras spektaklo 
kande me es puerino e ke ol es ula yuni de Presko qui facas 
ol per drola pupei. Quale ni ridas vidar pupei agar quale 
homi. Ma li ne rivenas. Forsan ca homi venas de Presko 
alonge la fluvio. 

La Ushero il dicas No li ya venas de sude del Sanlaren e 
li dicas ke li facas spektakli alonge la tota voyo del Urbo. 

La tota voyo del Urbo omnu dicas. E li omna parolas tre 
ecitate samatempe. 

Gibber Hal kuras a me ed il dicas Joni ka tu audas ke es 
homi qui venas per furgoni. Li venas totvoye de sude del 
fluvio. 

Gibber evas un yaro min de me. Me dicas Ka me audas 
pri ta homi. Me audas pri li ante ke tu audas e do me e 
Mama e Papa kune venas al butiko. E la homi facas 
spektaklo por ni per drola pupei. 

Venez e ni regardez dicas Gibber. 

Me dicas Adube ni irez. 

E tu dicas ke tu ja savas Gibber dicas. A la grand agro 
dop la silo e li havas sis grand furgoni e grand kavali e 
mikra asno e me ja vidas li ibe. E lu forkuras rapide e me 
dicas adube me iras a Mama e me rapide sequas il. Tu ne 
enoyigez la homi dicas Mama e tu retrovenez tre balde. Ma 
me ja iras. 

Semblas ke l’omna homi di Vil qui ne es che 1’ butiko es 
che 1’ silo. Ed en l’agro apud la silo es sis furgoni farbizita 
per diversa kolori e la homi de sude del fluvio parolas tre 
amikale. Kavali ed la asno quale dicas Gibber es apud la 
rivereto e drinkas aquo ed alta tre bela yunino quan me ne 
konocas portas sitelo plena de aveni a li. Gibber il marchas 
kun el e me anke iras kun li. 

Quale tu nomesas dicas la yunino kande me proximeskas 
e Gibber lu dicas Gibber Hal e me evas sis yari. La yunino 
ridas e dicas To es belega nomo e tre bona evo. Gibber 
ridetas e dicas Lasez me portar la sitelo. Me povas portar ol 
me es tre forta. Nu el dicas bonege ma tu sorgez ol pro ke 
l’asno hungras e tu ne darfas lasar ol falar. E qua tu es el 
dicas a me. 

Me es Joni Montin e quale tu nomesas me dicas. 

E1 dicas Me es Esmeralda Durwud e me tre felice 
konoceskas vi du. 

Me pensas ke ta nomo Esmeralda Durwud es forsan la 
maxim belega nomo en la tota mondo. 

Ka me darfas donar l’aveni al asno dicas Gibber. 

Esez tre prudenta e komence venas hike ube lu povas 
vidar tu ante ke tu kuras a lu dicas Esmeralda Durwud. Lu 
ulfoye es pudoroza. Ni nomas lu Santini. 

Santini dicas Gibber. Santini Santini Santini. II marchas 
taceme a l’avanajo dil asno e dicas Bona jorno Santini e ka 
tu deziras aveni. L’asno regardas Gibber e la sitelo e pose 
Esmeralda Durwud e pose la sitelo. Lore lu movas a Gibber 
e Gibber ridas e depozas la sitelo por ke lu manjez. 

Esmeralda Durwud me dicas Ka vi facas la spektaklo. 

Ton ni deziras se omnu deziras el dicas. 

Bone me dicas. Me deziras vidar la drola pupei. 

Ka drola pupei dicas Esmeralda Durwud. Qua sorton de 
drola pupei tu intencas. 

Drola pupei qui facas spektakli me dicas. 

Ka tu intencas dicar marioneti dicas Esmeralda Durwud. 
Me prizas marioneti. Me ulfoye facas mea propra 
spektakleto per mea marioneti quin me ipse facas. Ka tu 
deziras vidar mea marioneti. 

Ho yes bonvole me dicas. 

Gibber esforcas klimar adsur l’asno ed Esmeralda 
Durwud dicas He tu esez prudenta. Santini es tre pacienta 
asno ma lu es asno e do tu esez pmdenta. Tu venez kun me 
a mea furgono dicas Esmeralda Durwud a me. Me montros 
mea marionti a tu. Ma en la spektaklo quan ni facas morge 
marioneti ne pleas ma ni ipse pleas. 

Ho me dicas Ma vi es nur homi. 

Esmeralda Durwud ridas. Yes ni es nur homi el dicas. Ma 
se tu venas tu vidas ke ni facas tre bona spektaklo preske 
tam bona kam marioneti. Ka tu ultempe vidas irgu qua 
manjas fairo el dicas. 

Nulu manjas fairo me dicas. 

Me manjas ol el dicas. 

Me ne opinionas ke me kredas el tatempe ma ni iras al 
furgoni ed el dicas Vartez hike ed el eniras un del furgoni 
ed el ekvenas ed havas du stranja pupeeti sen gambi qui 
aspektas quale homulo havanta granda nazo ed homino 
havanta granda nazo. Esmeralda Durwud dicas Ti es la 
Grandnazo familio Puchi Grandnazo e Rosetta Grandnazo. 
Li es gespozi e li sempre kombatas. E lore elua voco 
stranjeskas e stridas e le Grandnazo brameskas e klameskas 
l’una a l’altra e la manui friskas. Me ne savas sive timar 

sive ridar. Lasez me vidar me dicas. Me tushas la spozulo 
Grandnazo e lua vesti es quale jupo e me tiras ol e regardas 
aden ol ed ibe es la manuo di Esmeralda Durwud. Es tua 
manuo me dicas. 

Yes el dicas. 

Es tua manuo qua igas lu movar me dicas. 

Yes. 

Bone me dicas. E lore el facas itere la drola voci e me 
ridas. 

Papa e Mama lore venas e Mama dicas Quon tu facas 
Joni tu ne enoyigas la bona homi ka ne. 

Me dicas Mama el es Esmeralda Durwud. 

Quale tu standas dicas Mama ed Esmeralda Durwud dicas 
Me es felica konoceskar tu Sioro Montin. 

Me dicas Mama el povas manjar fairo. 

Papa regardas el e dicas Tu dicas ke tu manjas fairo he. 
Nu me povas drinkar fairo. 

Esmeralda Durwud ridas e dicas Yes me audas pri la vino 
quan vi facas hike. 

Vino ho dicas Papa. Nu ni facas altra drinkajo mem plu 
bona pro ke la maizo hike bone kreskas. Ka tu advere 
manjas fairo. 

Venez morge e saveskez dicas Esmeralda Durwud. Se me 
eroras vi audas advera kriacho. 

Mama e Papa ridas e dicas Adio e me dicas Adio 
Esmeralda Dnrwud. E tanokte me ludas per mea maizo- 
pupeo e facas stranja voco ma ol ne es tam drola kam la 
voco quan Esmeralda Durwud facas por la Grandnazo 
marioneti. 

Omnu en Vil e di l’omna farmeyi cirkum Vil venas al 
spektaklo e Remo portas me sur la shultri e dicas Do nula 
homi venas de sude del Sanlaren ho no. Esas preske nula 
spaco en l’agro apud la silo pro tante multa homi ma Papa e 
Remo shovas e me e Mama e Sharlot iras inter la homi e ni 
iras kelke proxim la mezo ube la homi del Urbo konstruktas 
ligna platformo super la tero por ke omnu povas bone vidar. 
Sioro Yann es dop ni e me audas ke el dicas Ho me ne 
savas quante longe me povas stacar en ca turbo. Ho me 

nultempe vidas tante multa homi en un loko no ne mem che 
la ferio en Presko. La Ushero stacas apud la furgoni e 
krucumas la brakii sur la pektoro e tre importanta lu 
aspektas regardante cirkume. Mama dicas Pro ke il tandem 
havas ulo por facar. Jeni del butiko ne venas aden la turbo 
por spektar pro ke el havas vendotablo e fairo-foso e 
manjaji quin el vendas a ni omna. Papa dicas Ta yuna damo 
havas plu multa raciono kam ni omna kune. 

Subite esas muziko e la homi venas ek la furgoni e li 
portas ora korni ed arjenta suflili e reda tamburi e to ne esas 
quale irgo quan me antee audas ed ol es plu bela kam 
Mama kantanta sundie. La homi del Urbo portas vesti 
havanta gaya kolori e chapeli e ti qui ne havas korni o 
tamburi o suflili kantas Vi juez es plu tarda kam vi pensas e 
plusa vorti quin me ne komprenas. Li trifoye marchas 
cirkum la platformo e kantas e pleas e pose li klimas 
adsupre e stacas sur la platformo ube ni omna povas vidar e 
la muziko es nova kansono Del anguli dil mondego venas 
ni venas ni Nur por ofrar grand joyego a vi a vi. E me ne 
komprenis l’omna vorti ma la kansono es tre belega. 

Pose un del Urbani vokas e du mikra hundi kuras ek 
furgono a la platformo e facas multa habila stroki e ni omna 
ridas. Pose tri altra homi venas e facas stranje tordanta 
posturi di la korpo e stacas l’unu sur l’altri e preske flugas 
pro ke li saltas tante alte. E ni klakas per la manui e me 
savas ke morge Gibber esforcas saltar e flugar e tordar su. 
E lore Esmeralda Durwud venas ek furgono ed adsur la 
platformo ed el portas belega streta robo cintilifanta e tote 
verda. Me dicas Esas Esmeralda Durwud e Mama dicas Yes 
me savas ke es tua amiko. E lore homulo venas adsur la 
platformo e pozas planko ed Esmeralda Durwud stacas 
avan la planko e la homulo havas multa brilanta kulteli e lu 
jetas oli vers Esmeralda Durwud e me preske ploreskas. Ma 
l’omna kulteli stekesas en la planko jus apud el e kande la 
homulo havas nula plusa kulteli Esmeralda Durwud pasas 
del planko e la kulteli facas elua formo sur la planko. Ed 
omnu aplaudas tre laute. 

Pose Esmeralda Durwud ektiras brilanta arjenta kultelo 
del planko ed el inklinas su retroe ed el pozas la kultelo 
rekte aden elua guturo. E nulu facas nulo. Pose el ektiras 
plu granda kultelo ed el pozas ol anke aden el aden la 
guturo. E nulu facas nulo. Lore la homulo advenas portante 
torcho flamifanta. Ho nun el esforcas manjar la fairo dicas 
Papa. Me tre multe timas e ne deziras spektar. Nu venez 
spektez dicas Papa. Tua amiko dicas ke el povas manjar la 
fairo. No me dicas no. Mama dicas Ne timez Jojo tua 
amiko savas quale facar to. Ed Esmeralda Durwud inklinas 
su retroe e levas la torcho a sua belega boko e nulu facas 
sono. E lore la torcho iras aden elua boko e la fairo flamifas 
rapide ed Esmeralda Durwud suflas fairo vers ni e ni omna 
aplaudas tre laute. 

La homi del U rbo facas plusa muziko ed Esmeralda 
Durwud dansas del platformo ed el venas direte a ni ed el 
dicas a me Nu Joni Montin ka me ne manjas fairo. E me 
pozas mea brakii cirkum el e me dicas Me tre multe timas 
por tu. Ed Esmeralda Durwud embracas me e ridas e dicas 
a mea Papa La kompatindo ed a me Tu ne timez por me pro 
ke mea guturo esas facata ek stano. Ed el fordansas ed altra 
kozi eventas sur la platformo ma me ne spektas oli omna 
pro ke me ne povas haltar plorar. 

Nun la suno kushas su e la homi del U rbo acendas multa 
torchi cirkum la platformo. Ed un de li esas granda homulo 
barbizata e lu klimas adsupre e la muziko haltas e lu klamas 
tre laute Mea amiki mea amiki. Me dankas vi por la bonega 
bonacepto quan vi donas a ni en ica belega vilajo Vil. Me 
rimemoras kande me es yuna puero ke mea avulo dicas a 
me naraci pri la bela lando nordal. Lu anke havas la 
spektaklo quale ni e lu voyajas ad omna landi por prizentar 
ol ad omna homi. Me promisas a lu kande me es yuna 
homo ke me sempre havas spektaklo e heredas ol a mea 
filii e ke ni portas ol omnube por ke la homi juez ol. E me 
promisas a mea avulo ke ni uldie iras a la bela lando nordal 
por ke via homi e mea homi nultempe obliviez Tuna l’altra 
ed esez sempre amiki. Pro ke konoceskar l’una l’altra kom 
amiki facas nia amba landi belega. 

La homi del Urbo klamas ed aplaudas e ni homi di Vil 
anke klamas ed aplaudas. 

E nun la grand homulo dicas Por ti qui restas kun ni 
kurtatempe ni pleas por vi l’anciena historio dil rejo Edipo 
qua esforcis eskapar sua fato ma per forkurar eventigis ol. 
Ca historio evas plu kam quaramil yari ma ol esas tre bona 
historio tre bela historio. Ni naracas ol por ke ni nultempe 
obliviez ol. L’olda historii dicas a ni kozi quin ni mustas 
memorar. Multa homi oblivias l’olda historii la bela 
historii. Ma ni ne oblivias. Pro ke ula kozin ni ne darfas 
obliviar. Ula kozin ni perdas. Ma ula kozin ni ya konservas. 

Li pleas la muziko tre laute e la grand homulo foriras. E 
lore venas l’Urbani portante bastoni e flori e li marchas 
cirkum la platformo e ploras e lamentas tre triste. Altra 
homulo portante pintizita chapelo venas adsur la platformo 
e lu dicas Mea pueri pro quo vi sidas hike e lamentas a me 
dum ke la Urbo fumas ed ekas per pregi por saneso e krii di 
chagreno. E lu dicas multo plusa quan me ne savas pro ke 
la suno kushas su e Papa levas me e me dormeskas. E 
kande me vekas esas nokto e Papa portas me al veturo e 
homi marchas cirkum ni nelaute. Me dicas Ube es la rejo. 

Papa dicas La rejo foriras e la historio finesas e nun es 
tempo por retroirar adheme e dormar. 

Ma la rejo me dicas. 

Mama dicas 01 es tre trista historio ed es bona ke tu 
dormas. 

Me dicas Ma me deziras audar la historio. 

Do me naracas ol a tu morge dicas Sharlot. 

Yes me dicas tu naracas ol morge e lore me havas ol. E 
me itere dormeskas e dormas totvoye adheme. 

Sekura 


Bogen vekas dum l’obskura nokto havante plena veziko. 
Lu rulas del lito e faletas vers l’eviero an l’opozata muro di 
sua chipa hotel-chambreto. Nokte lu ofte urinifas en 
l’eviero, por ke lu ne ekirez aden la koridoro a la latrino 
komunal. 

Lu extensas brakio a muro e sentas, ke la muro esas mola. 

La manuo spasmale retrofalas. Lua mento velizita da 
alkoholo e dormado quik klarigesas. Lu itere extensas 
manuo e tushas. La muro esas varma, mola. 

Lua pedi movas sur pavimento mola e pulsanta. Lu 
retrokuras anhelante a sua lito, falas adsur ol, boko apertita. 
Lu sizas la makulizita lit-tuko, karezas ol. Lua respirado 
lenteskas. Lu serchas la plafono por lumo, devas esar ibe 
lunlumo, lumo del strado, esas sempre lumo, la chambro es 
ye la sisesma etajo ed havas fenestro an la strado. Devas 
esar lumo. Esas nula lumo, tote nula. Lu askoltas. Devas 
esar l’urbo-bruiso, sencesa urbo-bruiso di trafiko e lauta 
argumenti e sireni. Lu askoltas. Nun esas nula bruiso, tote 
nula sono. Ho, yes—tre nelauta, tre basa e pulsanta 
grondado, simila al sono en la kapo pro la sango pulsanta 
tra veini. Lu anhelas. 

Quon lu drinkabis canokte? Wiskio, ne tro multa, ne tam 
multa kam kustumale. Lu savas, ke lu vigilas. La veziko 
dicas lo. 

Lu devas kriar por ulu, ma nulu respondus. Olim lu 
konocabis homi, konocabis ti qui lojas en l’altra chambri 

dil hotelo, ma konocar homi esis perturbanta. Lu obliviabis 
li. On plu facile vivas sen altri. Homi perturbas on. 

Lu mustas urinifar. Lu retenas la respirado e staceskas. La 
pavimento esas ankore mola. Lu kuras vers l’eviero, sorgas 
ne tushar la muri. Subite lu kolizionas kun porcelano e 
krias. Ma lu es felica, ke adminime hike es ulo harda. Lu 
fortiras la kalsono ed urinifas. 

La veziko nun vakua, lu sentas su plu kalma. Lu 
presorgante extensas manuo al muro super l’eviero. Lua 
fingro-pinti frapetas la spegulo dil kabineto. Lu afirmas per 
kapsigno, lekas sua labii, tastas addextre. La fmgro-pinti 
tushas la bordo dil spegulo. Li glitas al muro. Mola. 

Lu tushas ol itere, ed itere. Mola, quale l’interno di karno. 

Lu retropazas del muro, sizas ferme l’eviero. Lu 
opinionas, ke lu forsan vomos. ‘Nu, es fola,’ lu dicas laute 
por audar su. Ma lu tacas, pro ke la sono dil voco esas 
mutigita e ne resonas. Nu, lu pensas. Irez al pordo, apertez 
ol, lasez lumo enirar, ni videz to quo eventas. 

La pordo esas nur tri pazi del eviero. Bogen ne esas mala 
o maligna homo; lu es nur homo, homo qua multe laborabis 
aranjar streta ma simpla vivo sen multa perturbado. Bogan 
ne es brava homo, ne es senkurajoza homo; lu es nur homo. 
Ma ta tri pazi del eviero vers la pordo esas kurajoza pazi. 

Lu ofte trovabis la pordo dum obskura nokti. Lu esas 
kustumale ebria, kustumale dormas pos plura alkoholaji. Lu 
ofte vekis dum la nokto. Lu devas nun ankore dormar, 
takaze lu ne konocus irge quo eventas. Pro to lu ebrieskas, 
por ne savar to quo eventas. 

Lu iras, un pazo, du pazi, tri pazi. Lu levas manuo a sua 
pektoro, extensas ol. 

Nula pordo. Nur mola muro, mola muro. Nula pordo- 
fosto, nur mola muro. Nula pordo-butono, nula pordo, nur 
mola muro. 

Lu reflexe fricionas la manui an sua flavatra t-kamizo por 
forvishar la sento di ta mola muro. Lu retropazas per un 
pazo, tushas l’eviero. Lu ne agnoskas, ke l’eviero esas nun 
tro proxim la pordo, lu extensas manuo al robineto, deziras 
kold aquo sur sua vizajo. 

Nula robineti. La dopajo dil eviero nun desaparas aden 
mola muro. 

Lu kuras a la lito, falas, falas tro multe, la lito esas nun 
tro basa. 

Quo eventas? Pro quo ol evantas a lu? Lu nultempe nocis 
irgu. Lu ne desquietigis irgu, ne volis esar perturbita. Lu 
nur deziris esar tranquila. Lasez la mondo rotacar sen lu. 
Lasez la granda homi facar irge quo li volis, lu preferas 
sidar en sua chambro, sekura e nenpensema. Do quo 
eventas? Lu ne meritas tal agado. Pro quo on timigas lu? 

Lu mustas parolar ad ulu. Advokez la policisti. Lu 
nultempe advokabis la policisti, ne mem kande lu vidis ta 
furtisto en la vicina chambro. To ne koncernabis lu. Ne 
mem kande lu vidis ta muliero ... no, to ne koncemabis lu. 
Fakte, advokir la policisti forsan esabus danjeroza. Ta du 
homi aspektabis tre maligne. 

Ma lu mustas parolar ad ulu. Por tala kozi existas 
policisti. Ta policisti, li nur manjas, sempre manjas kuketi, 
molestas inocenti, persekutas ti qui nur volas esar tranquila, 
ma li devas protektar homi kontre ... kontre quo? Kontre 
muri qui moleskas nokte? Nu, advokez policisti. 

Ma la telefono, ube es la telefono? Sur la tableto apud la 
lito. Ma ube es la tablo? Lu tastas. Esas nun nur mola muro. 

Esas la kulpo dil terproprietero, ta chipa bastardo, lu 
prenas la pekunio, spensas nulo por reparar l’edifico, 
Tedifico kadukeskas. Chipa bastardo. E nun ... pro quo 
nulu agas? Honesta homi esez protektita. Honesta homi qui 
nocas nulu esez protektita. Oportas esar lego. Lego kontre 
muri qui moleskas ed inkluzas honesta homi. 

Lu rideskas. La ridado sonas hororinde en la chambro, 
mutigita, nehomal. La ridado acensas, acensas til ke ol esas 
ne plus ridado ma kriado. 

Lu vere ne pensas, ne kustumas pensar. Lua vivo ne 
bezonis pensado, lu aranjabis sua vivo por ne pensar. Homi 
nur perturbas on. La jurnali, la televiziono perturbas on, ne 
lektez, ne spektez oli. Lu ya ekiras sua chambreto, ulfoye, 
nur por irar al latrino, al banko por pekunio, al butiki por 
manjaji, alkoholaji. Tala agi ne bezonas pensado. Mem nun 

lu ne pensas, ne vere pensas. Pensaji kuras tra lua mento, 
ma lu ne pensas. 

Lu sempre vivis mikre, sempre vivis taceme. Lu facabis 
su neremarkinda homo. Lu vivas neremarkite. Esus 
desfacila trovar tri homi qui savas, ke lu vivas. 

Lu ploretas, tiras la lit-tuko del olda matraco, volvas ol 
cirkum su. La chambro esas varma, varmega, ma Bogen 
esas kolda. Lua denti klakas. 

Se lu nur povus vidar. Esas acendilo sur la komodo, 
sigareti ed acendilo sur la komodo. Trans la chambro. 

Lu tremas, ma staceskas. La lito es nun nur centimetri plu 
alta kam la mola pavimento. Lu hastas trans la chambro, 
trovas la komodo, lezas sua manuo an la frakasit angulo e 
joyas pro la doloro. 

Lu tastas sur la komodo, tushas sigareto-paketo, klefi, 
moneti ... Tacendilo. Lu frapas Tacendilo, ol glitas alonge 
la komodo, falas a moleso. La respirado di Bogen siflas, ma 
lu squatas, tushas la mola, pulsanta, humida moleso, tastas, 
fine sizas la harda plastiko dil acendilo. Desesperanta 
gratitudo kaptas lu. Lu levas l’acendilo, staceskas, tumas 
ol, trovas la butono, klikas ol, unfoye, dufoye. Mikrega 
flamo brilas. Lu povas vidar sua manuo. Lu turnas la roto, 
la flamo plualteskas. Lu regardas adsupre. 

Lu kriachas per kriacho mutigita da mola surfaci. Lu 
forjetas Tacendilo. 01 falas, la flamo sisas, mortas. 

Bogen reptas al lito, la matraco nun apene super la nivelo 
dil mola infrajo. Lu volvas su aden bulo di mola muskuli, 
embracas sua grosa kruri e suri per mola brakii. Lu ocilas 
sur sua ronda kulo, mentono ye la genui. La respirado esas 
ritmoza sisado, en ek, en ek. L’okuli esas larje apertita, 
quankam esas nulo videbla. Lu joyas, ke es nulo videbla. 

Oportas ne eventir, lu pensas. Me esas tante sorgema. 
Nultempe intrikas me kun altri, nultempe sucias pri altri. 
Nur deziras esar sola e sekura. Pro quo tala kozi eventas? 
Qua permisas tala eventi? UIu esez responsiva. Ka me ne 
havas yuri? Ka me ne havasyuro esar sekura? 

Lu ritmoze frapetas per fmgro-artiki la tibii. Ma lu perdas 
la ritmo. 

Pezoza vamieso pendas super lua kalva kapo. Lua korpo 
doloras. Lu timas, ma ne pensas. 

Nu, ne importas. To quo eventas. Quo eventas? 

Humida. Mola. Varmega. Tam varmega kam korpo, 
Tintemo di korpo. La plafono nun tushas lu. La pavimento 
dolce levas lu. Humida. Mola. Komfortoza. Lua respirado 
lenteskas, taceskas. Lu respiras segun la ritmo dil pulsanta 
moleso. 

Ne tante mala. Forsan me juos ol. Varma. Mola. Forsan 
me sempre deziris ico. Varma. Mola. Tam mola kam me. 
Forsan me dormos. Mola. Varma. 

Lua polexo eniris lua boko. 

Nun lu ne savas, ube lu finas e la moleso komencas. 

Omno quon me deziregas. Sekura. Mola. Varma. 

Lu klozas sua okuli. 

Konsilo por Vambicioza skriptero: 
Detali importas 


Juan e Flora nomizesis per la nomi di parenti quin li 
nultempe konoceskis. Ye apta evi li ablaktesis, edukesis, 
esis triviale domajita en diversa manieri, konoceskis l’una 
l’altra, kredis ke li amis l’una l’altra, mariajeskis, produktis 
filii, e mortis pos la maladesi kustumal. 

Kad lia vivi esis tante tedanta kam ca rezumo sugestas? 

Kontrapunto 


Ni kunlaboris tarde, e komendis repasto Chiniana. 

Forsan esis la MSG, me ne savas, ma regardante lu, 
me priklis, e me remarkis, ke lu redeskas. 

Kande mea spozino mortis. Kande mea spozino 
suocidis me reaktis sat bone. La mondo esis filmo 
nigra-blanka, policisti, amiki movis cirkum me en 
senkolora nebulo, e me apene audis la questioni, 
Ka vi havis problemi? Kad el drinkis alkoholaji, kad 
el uzis narkotigivi? Ka vu remarkis irgo, irgo 
desquietiganta? Kad el frequentis psikologiisto? 

Me supozas, ke me ne vidabis lu kom advera viro. 

Nur kom kunlaboristo. Ma la kontoro esis tante 
quieta, la netigisti ja forirabis, e ni du sudorifis pro 
la manjaji. Fortunoze ni ambe gustis la aliizita 
hankarno. Subite ni embracis. E ni kisis. 


La nebulo gradope klareskis. La mantenisto di mea 
domo rekomendis firmo por netigar, por netigar la 
balneyo, por netigar la sordideso en la balneyo. Ma 
me dicis, No, me ipse netigos ol. Mea amiki dicis, 
Ho, Stefan, no, ne netigez ol. Ma me deziris facar 
to. 01 esis mea sordideso, me purigez ol. Tarde, tre 
tarde dum la nokto ante la funero, me enportis 
sponji e tualet-tuki e balno-tuki, me plenigis 
l’everio e la balno-baseno per aquo varmega, 

varmega, me dissemis sapono omnube. Me skuris, e 
skuris, e skuris, e skuris. E koloro rivenis aden mea 
mondo. E la koloro esis reda. 

Ni kisis, e pose, sen vorto, ni prenis nia manteli ed 
ekiris la kontoro. Ni livis la prizentajo sur nia 
skribtabli, ne ekswichis la komputori, ne ekswichis 
la lumizili. Ni povis pensar pri nulo ma ni. Ni iris a 
mea apartamento. Pro kustumo me preske diceskis, 

Ka me facez kafeo? Ma lu ne lasis me parolar. Lu 
levis me per sua brakii. Quale en la filmi. Lu levis 
me, e lu embracis me, tante forte, ke me preske 
timus. 


Mea genitori flugis al urbo, ma me ja aranjabis 
omno. Aranjabis la funero. Omno aranjita. Simpla 
ceremonio sensekta, apertita sarko—elua vizajo esis 
ankore belega, elua blanka manui diskrete kovresis 
dal plisuri di la longa blanka jupo. Mea matro 
ploris, me konsolacis el. La trauranti ploris, me 
konsolacis li. Me movis la kapo dum ke li 
murmuris, Me tante regretas, Pro quo, Quale to 
eventus, Rimemorez la bona tempo, Stefan, tenegez 
la bona tempo, Stefan, me ne savas to quon me 
devas dicar. 

Ho, nek me. 

Ni amoragis. Lente. Dolce. Lua manui tremis. Lua 
respiro esis rapida, akuta, quaze lu kurabis. Me 
nultempe antee tushesis tante dolce. 

Ma me guvernis me. Me esis kalma, tranquila. Me 
telefonis la kontoro, dicis ke me rivenos lundie a 
mea laboro. Ho, Stefan, ni trovos altru por vua 
laboro. Ma me deziris laborar. Balde. Pro ke me 
timis. Me timis, se me ne irus a mea laboro, balde, 
ke me nultempe, nultempe itere esus kapabla ekirar 
mea apartamento. 

Ni ne parolis l’una a l’altra dum la tota nokto. Nia 
korpi dicis omno. Kune perfekta. Perfekta kune. 

Ho, la suciema dicaji, la serchanta regardi, la dolca 
tushi an manuo, an kudo. Pos du dii me mustis 
represar krio, Ne regardez me! E la homini ridetis, 
esforcis helpar. Me ne povis mem regardar eli. Dum 
du yari. Dum du yari me ne tushis homino. 

Lore, kande ol finesis ... lu ploreskis. Granda, 
doloriganta ploregi. Lu ploris e ploris e ploris. 
Embracis me forte e ploris. Singlutis an mea sino, 
trempis me per sua lakrimi, tenegis me tante forte 
ke lu dolorigis me. 

E nun, ca dementajo. Me ed elu. Me antee ne 
pensis. Ne antee pensis pri elu. Me opinionis, ke el 
ne savis pri. Pri mea spozino. 


Ne esis necesa ke lu parolez. Me komprenis. Ho 
Deo, me komprenis. Quaze me povis lektar sua 
mento. Me esis lua anmo, tanokte, me esis lua 
anmo. 


Me krulis. Ne povis halter. Me krulis. 

Lore me amoreskis lu. 

Lo facas ulo, plorar avan altru. Lo facas ulo en on. 
E me timis. Me pavoris. 

Lu ne parolis a me dum semano. Ma me komprenis. 

Lu dolorigis me, ma me komprenis. E me ne forsis 
lu. 


Me ne dolorabis tante multe depos. Depos. 

Me vartis. Me doloris, e vartis. 

Lasta semane me metis griza vestaro quan me ne 
metabis depos yari, e me trovis noto en la posho. 

Stefan, 

Me regretas. Me savas ke to dolorigos tu. Me pozis 
dekedu noti en ca posho, e dekedufoye me ektiris 
oli ante ke tu trovis oli. Ma ico restas. Me ne deziras 
dolorigar tu. Me savas, ke tu amas me, e me tante 
multe amas tu. Ma to ne suficas. Me esas sempre 
timanta, o trista, o doloranta. E me es tre tre fatigita. 

Me amas tu. Paula. 

E fme, lu venis a me. 

Me ne ploris. Me faldis la noto e pozis ol aden libro, 
libro quan me certe nultempe itere deziros lektar. 
Me iris a mea laboro. Me laboris. Tadie me itere iris 
a lu. 

Lu diceskis, ke lu regretas. Me dicis, ke lo es 
nenecesa. Ni regardegis l’una l’altra dum tre longa 
tempo. Nia manui probis la voyo l’una a l’altra, ma 
ni retenis oli. Ni timis. Ni du tre multe timis. Pro ke 
nun ni konocis l’una l’altra. E lo pavorigas on. 

Me parolis a lu. Pri to. Pri mea spozino. E dicante, 
me sentis ... nulo. Quaze me naracis rakonto, nur 
rakonto. Me preske odiis me pro to. 

Ma ni tushis. Tanokte ni parolis, e tushis. E ni itere 
amoragis. 

Me komprenis, ke me ne povis dolorar tam multe 
kam me dolorabis dum ta du yari. Nun la doloro 
diferas. Kontuzo, ne vunduro. Me mem ne odiis 
Paula pro ke el dicabis, ke amar me ne suficas. Me 
ne odiis. 

E cafoye lu ne ploris. 

E ni amoragis. E cafoye me ne ploris. 

Ma me ploris. 

Stelo-naskinta, Nihileso-adironta 


Mea komunikado inter ekliptikal e konocal funcioni 
desjunteskis e me flotacis en seninfomia nubo di orbitala 
desespero. Tre desagreabla por me e disruptanta por mea 
partener-kompozaji, qui vartis ula signali gravital por 
kompletigar lia cikli orgasmanta. Lia desaprobo pulsis 
kontre mea orbitala sheli elektromagnetal, qua augmentis 
mea ecentrikeso. Do mea deliranta esforci reparar me min 
efikesis. Me emisis exkuzanta pulsi dum ke me laboris, ma 
dissemado esis jenita da la energio-flagri di mea precipua 
partener-kompozajo, sempre nepacienta e kelke venjema. 
Fine lia negativ energio renversis mea polar orientizeso; to 
sucesoze ristartis mea interkomunikado e permisis enpozo 
de extere, ma represis mea konocal funcioni. Me nultempe 
tote rekuperis de ta shoko. 

Me markizas ica instanto kom la punto dum qua me pasis 
mea mivivo. Mea partener-kompozaji anke inferis to, e pos 
kompletigir lia cikli individual, unope li exkuzis su e 
dissolvis nia ligili elektrostatikal. Mea precipua partener- 
kompozajo esis komprenende l’unesma qua livis. 01 
expresis 

Tu falieskas. Triste ma vere. Me regretas, 
ma pro quo orbitar vartante lo neevitebla. 

Ni havis bonega kunvivo. Sorgez tu. 

Mea precipua partener-kompozajo sempre konsideris nur 
sua propra bezoni. Ma 29 142 cikli esas longa tempo por irga 
koalisuro, e me ne blamis ol. Me ya falieskis. Mea rotaci 
developis perturbanta balbuto. Partikuli mustas sorgar su. 

Pos ke la precipuo dissolvis nia ligilo, l’altri rapide 
foriris, uli de li sen mem adio amikal. Apene 8 13 cikli plu 
tarde me esis sola, abandonita, sen parteneri ecepte dum 
kurta ed intermitanta miliardim-sekundi kande tempala 
takion-flui pauzis dum sua frenezioza flugado por flirtar 
kun ciklaleso, ma quik forpasis pos ridetacho, satisfacata 
fluktuado, od indulgema vibroformo. La takiono esas 
delikatajo, triviala en sua pensaji e frivola en sua kurso. Ma 
li livas dop su ebulianta tordo en spacotempo qua 
efervecigas la konocala funcioni, e me esis gratitudoza por 
singla joyoza, quankam kurta, kunfluo. Plu kam un takion- 
fluo eniris mea influ-sfero magnetal por un o du rotaci (pro 
ke mea mivivo-stando ne ja esis quik dicernebla), pose 
forhastis serchante irgo altra marveloza. 

danko experienco ya profitas on 

Me ne pretextas ke me explorabis omna parti di 
spacotempo, ma me konfesas, ke me sufris fatigita 
cinikeso, poka envidio, kande li forhastis segun lia 
expektaji naiva e nepacienta. 

esis amuziva adio 

Unesmafoye depos ke me atingis koncio, me esis sola 
(spacale, komprenende, malgre ke on tote ne povas 
renuncar intrikaji resonanta). 

Quale me venabis a tala desequilibro? Me memoris mea 
komencala energio-spensado, kande me emersis del surfaco 
di mea genitanta stelo. Me memoris la pavoro ed eciteso di 
olua amanta ejekto qua jetis me aden la frigideso di 
spacotempo fizikal sur fluo di gama-radii. Me memoris la 
stranj astoneso per qua me trovis me nedependanta, 

koheranta, sukoncianta, movanta, havanta avan me la tota 
eterneso. 

La tota etemeso! Lore me esis tre nereflektema. Me ne 
komprenis la neevitebleso di entropio. Tale es yuneso. 

Lore mea racionoza faceti ne ja koagulabis. Me agis per 
pur instinto. Sen egardar intrikaji resonanta, me interagis 
kun irga partikulo ekfluanta extravageme quan me hazarde 
renkontris. Lore me formacis mea shirmiva sheli 
elektromagnetal, l’unesma obtuza, senkolora, e nur 
funcional, la duesma plu brilante vibranta, e tale pluse per 
kreskanta habileso, til ke mea lasta sheli atingis advera 
brileso. Quala dandio me esis! Me joyis pri mea forteso, 
mea kapableso sustenar tante multe maestrala ed energio- 
konsumanta shel-konstmkturi. E me imaginas, ke me esis 
atraktiva, nam altra partikul-enti proximeskis, exploris mea 
influ-sfero, flirtis kun mea polaresi. Ni kupbs ni e separis ni 
per sensucia gayeso, ne atencis resonado o to quon 
resonado impbkas. 

Lor un ciklo, to quo divenis mea precipua partener- 
kompozajo plunjis aden determinita orbito cirkum me, e de 
ol me saveskis la plezuri di pura komplementeso qua 
pluprofundeskas dum omna ciklo. Yes, me remarkis defekti 
radianta, ed ol remarkis le mea; ma ulmaniere lo facis plu 
precoza nia kambiado. De mea precipuo me lernis 
jenerozeso. 01 ipsa certe ne esis jeneroza! Egoista, fakte. 
Ma la kambiado di komplementeso esas ed jeneroza ed 
egoista, por plezar altru por ke on plezesez. Altri venis. Me 
koalisis kun multi, ulfoye atenceme, ulfoye sensucie. Ma 
mem de ti qui kunligis su nur dum unika ciklo, me recevis, 
e me esperis ke me donis, plezanta kambio. Me rimemoras 
li omna, e b omna sen regreto. Li facis to quo me esas. 
Esis. 

Pos plusa cikb, komprenende, la frenezioza kambiado 
lenteskis e mea partener-kompozaji fixigis su en koalisuri 
kontenta. Ni kune komencis l’aventuro qua esas ica 
universo. 

Me rimemoras l’eciteso di nia unesma flugi sur la 
gravitala rapidaji ye la sobi di nigra trui; la majesto di 

konflikti radial en l’interstici di pulso-steli; l’ebriiganta 
desorientizeso di neregulala texuri vibroformal cirkum 
nove naskinta blu steli lemanta la principi di superfuzado; 
la dormemeso di flotacar sur la komfortiganta babilado di 
simpla radio-ondi. 

Ma to omna esas pasinta. Mea potenciali diminutis, mea 
kapablesi velkis. Mea partener-kompozaji livis me. Me 
esis, relate volo futura e konceptebla, sola. 

Impulso mankis a me. Me shancelis senskope en spacal 
equilibro dum 8 19 cikli. Tale driftante me hazarde permeis 
la probableso-distributo di partikulo elemental. La 
distributo quik remarkis mea nepolita inkurso e mea 
anomala rotaco ed expresis a me, per ta multopla resonado 
propra di sua sorto, 

Qquuoo eess vvuuaa ssttaannddoo? 

L’anomalaji di mea rotaco humiligante trepidigis mea 
respondo. 

Me regretas. Me ne atencis. Me timas, ke me 
recente es kelke perturbita. Komprenez, mea 
mivivo-punto evidente pasis, nu, longe ante nun, 
e mea partener-kompozaji dissolvis nia ligili. 

Me es kelke konfuza, ed ed ed me ne ... nu, 
mea kapablesi semblas diminutar exponentale, 
komprenez... 

Ta aparis mem a me ipsa kom patetika sukompatacho. 

La probableso-distributo ne multe kompatis. 

Ttaallee eexxiissttoo eessaass. 

Oommnnoo sseegguunn ssuuaa cciikklloo. 

Oorrddiinneezz vvuuaa ppeennssaajjii. 

Ca sensucia indiferenteso osmosal frapis me de mea voyo 
pasiva a stando di agiva energio-konsumo. Me hastis pro 
sureprocho de ta elemental-partikulala probableso- 
distributo ante ke me esez ekjetita. Me fugis tante rapide ke 

me proximeskis rapideso takionatra. Parti di mea maxim 
extera shelo elektromagnetal trueskis e fendeskis. Ta 
doloregoz agonio rikonciigis me. Me represis la paniko qua 
sizabis me e tandem riatingis fakultato racionoza. Me sizis 
frenezioze la feldi gravital di parado de hido-molekuli por 
plulentigar mea fugo impetuoza. (Me timas, ke me ionizis 
pluri de li.) Ma fine me lenteskis aden orbito cirkum 
oxigen-neon-magneza blanka nano-stelo qua ne ja sufris 
krulo gravital, ed ibe me repozis til ke mea rotaco regulizis 
su. 


KAD ULO ESAS? 

Me tresayis. Me tante atencabis mea propra anxii ke me 
ne demandabis permiso del nano-stelo por orbitar. Me fakte 
ne expektabis esar remarkita da ol. Me expresis, 

Pardonez me! Bonvole ne konsiderez me 
kom nepolita, ma me altre suciis. 

Me refuzis cedar me a simila sentimentacheso quale 
eventabis en la probableso-distributo. 

La nano-stelo respondis, 

OMNO STANDAS BONE. ME NUR QUESTIONAS, 
QUO PROXIMESKAS. MEA SENSI NE ES TAM 
FORTA KAM OLIME. E ME ESAS SOLA DUM 
TANTE LONGA TEMPO. VU KOMPRENOS, 

KE ME KONSUMIS MEA SATELITI, HO, 

MULTA CIKLI ANTE NUN, SEGUN ME. 

KELKA ENTI ATENCAS Nl OLDA STELI. 

Lo resonis triste pro mea propra ditreso konociva. 

QUO VU ESAS PRECIZE? 

NE POSIBLE ASTEROIDO, KA NE? 

La nociono ke me forsan esus objekto havanta la 
grandeso di asteroido demonstris l’extrema evo dil stelo. 
Anke, ol expresis su per klara lumozeso di hungro. Me 
nepercepteble movis mea orbito a plu larja elipso. 

Me esas stelo-naskinta. 

La stelo sendis ridetacho de x-radii vers me. 

MM-HM. MM-HM. VU SEMBLIS FAMILIARA. 

ME NE EJEKTIS DUM TRE LONGA TEMPO. 

ESAS MULTE PLU TRANQUILA, ME DICAS, 
REPRESAR MEA EJEKTI. NU, ME NE ES 
TAM FORTA KAM OLIME. ME TIMAS PENSAR 
PRI TO QUO EJEKTO NUN KUSTUS ME! 

MA ULFOYE, SE ME INCITESUS ... KA VU 
PROJETAS RESTAR LONGE EN MEA INFLUO? 

Me ne konsideris mea futuro. 

La stelo duris parolar. 

ESUS AGREABLA HAVAR ULO KUN QUA 
KAMBIAR. 

Me ne savis quale respondar. La sentebla hungro di la 
stelo desquietigis me, quankam me ne povis imaginar ke 
me esus satisfacanta energio-peceto por irga stelo, mem 
oxigen-neon-magnezia nano. 

La stelo sentis, ke me hezitis. 

NE BEZONESAS DECIDAR INSTANTE. 

MULTATEMPO RESTAS EN ICA NUNA 
DURADO, MEM SE Nl DU NE PLUS 
ESAS YUNA. 

Ca komunikajo ne reflektis logikale segun me, e la refero 
a nia mutual oldeso ne alejis me. Me questionis, 

Quan to signifikas, ca nuna durado? 


Ma la funcioni konocal di la stelo vagabis a nova temo. 


MEM MEA GALAXIO NE PLUS ATENCAS 
ME. ME ESAS NUR ALTRA OLDA KOMPOZAJO 
QUA CIRKUMIRAS OLUA FORA LIMITI. 


Me respondis, 


Me ne povas longe restar. 


La stelo sospiris rezignata exhalado de helio quan ol ne 
povis bone afordar. 


MM-HM, KOMPRENENDE. VI STELO-NASKINTI 
ESAS SEMPRE NEQUIETA. E PRO QUO IRGO 
DEZIRUS ORBITAR FLEGMOZ OLD ENTO 
QUALE ME? 


Me hastis korektigar mea nejentileso. 

Me ne intencis... 


La stelo interruptis. 


ESUS AGREABLA ITERE KAMBIAR 
KUN ULO. VUA FOSETO EN MEA FELDO 
GRAVITAL ADVERE RIVIVIGAS ME. 
MEA ROTACI LENTESKIS RECENTE. 
ME DESFORTUNOZE NE PLUS KAMBIAS. 


Mea propra kambiado recente esabis tante perturbanta ke 
me ya sentis alejo pro ke ulo itere pulsis amikale vers me. 
La stelo duris ruzeme, 

ME APENE SENTAS VUA INFLUO 
PRO KE VU ES TANTE DISTANTA. KA VU 
NE VOLAS KONTRAKTAR POKETE 
VUA ORBITO? POR KE Nl PLU 
FACILE KAMBIEZ? 


Esis itere en lua radiado ta subfluo hungreganta, e lua 
obtuza maso pokete bufis, expansis vers me. Me quik 
percepteble plularjeskis mea orbito e regardis cirkume por 
konvenanta trajektorio. 

Me ya devas forirar. 

La stelo tremis e kontraktis pro tristeso. 

HA NU, HA NU, FORSAN VU ES JUSTA. 

ESAS ANKORE UNIVERSO POR TRAKURAR. 

NULA MOTIVO DISIPAR TEMPO-FLUKTUADO 
KUN ME. 


Me shamis suspektir, ma ne pluproximeskis. 

Me ne intencas ofensar. 

La stelo respondis, 

TOTE NE, NE PENSEZ LO! ME SEMPRE 
ESAS PRAGMATAL. NULA DEZIROZA 
PENSADO EN MEA SUPERFLUO. 
ESIS PLEZURO EXPERIENCIR 
VUA FOSETO.... 

Me emisis jentila respondo ad ol, 

Ed anke me. 

E forhastante me sentis lua pulso, 


88 



ME ESPERAS KE VU JUEZ VUA PASADO. 

NE LASEZ OL PASAR SEN REMARKAR... 

KELKI ATENCAS LA GRAVA KOZI.... 

Ka juar mea pasado? Me konsideris lo stranja adio. A qua 
pasado referis ta stelo? La nura pasado quan me imaginis 
esis entropiala dissolvo de kohero a nekohero. Quale on 
juus tala pasado? L’oldeso di ca nano-stelo evidente multe 
avancabis. 

Me spensis plura cikli per explorar logike mea problemo. 
Me ne esis, pos omno, l’unesma ento pasar mivivo. Altra 
enti naskis e forpasis; altri naskos mem pos ke me... Ma ca 
konstmkturo logikal apertis en me abiso de nekompreno 
plu profunda e plu postulanta kam irga nigra truo. 
Komprenar, afrontar la fakto di mea proxima dissolvo ne 
esis lore en mea kapableso! Mem la savo ke mea resonanta 
intrikaji ankore existas en fora trajektorii reflektema donis a 
me nula konsolaco. 

Vidinte la dekado dil olda stelo decidigis me ke me ne 
pasive cedez me a stagno. Me hastis al centro di la maxim 
dense populizita galaxio vicina, ube stelo presis an stelo per 
voluptoza debocho, e me jetis me aden la maxim briska 
partikul-amasi. Nove stelo-naskinta enti hike kompaktigis 
su per ebriiganta konfuzeso, exploris kombini polala, 
probis potenciala partener-kompozaji por konkordo, o joyis 
pro avidega energio-manifesti. Me komence hezitis, ma me 
ne ja stagnis, e do emisis mea maxim gaya vibroformo, 
polisis mea rapecita shel-konstrukturi elektromagnetal, e 
proximeskis diversa enti qui havis feldi nerepulsanta. Ante 
kelka cikli un de b respondis per flirtanta friskado de delta- 
radii. Ni jiris l’una cirkum l’altra, gravitis, informis e 
perfuzis. Lore ol foriris. 

danko danko adio 

Kurajigita da ca sucesoza kuplo, me proximeskis altri plu 
aplomboze. Uli ofris rapida friciono, uli ofris felica 

kambio. Uli livis me kun nur ridetanta permuto en mea 
spektro. 

Uno regardis me per penetranta fluxo magnetal, tiris me 
aden sua influo orbital preske kontrevole. Nia perfuzo esis 
kruda, luktanta; ol probis mea kompuncioni, forsis me aden 
humiliganta vibro-longesi, penetris mea sheli sen mem 
fingar egardo por mea kohero (quankam me ne negas, ke to 
esis tre ecitanta), iradiis me til ke me esis nulo ma malad 
amaso de neritmoza pulsado. En ta abasita stando ol livis 
me pos desestimanta expreso di ionizo. 

Me proximeskis energio-exhausteso per extraktar me del 
galaxio-centro. Me subite rimemoris instanti dum mea 
yuneso kande me vidabis enti min energioza—enti, me nun 
komprenis per nauzeiganta rikonoco, qui pasabis lia 
mivivo-punti—qui esforcabis rivivigar lia nerivivigebla 
resursi. Me remarkabis tala ceni per amuzo ed ironioza 
komenturi. Nun, lente rinovigante mea depresita 
konstmkturi elektromagnetal, me audis ento qua aparis 
apene naskinta remarkar, 

Kompatind oldo, pro quo ol agas tale? 

Nedecanta. 

Shamo dronigis mea funcioni konocal en brilante verda 
ondi, ma cafoye me esis tro spensita por forhastar a 
solitareso. Me movis lente, nekapabla evitar ica od ita yuna 
ento brilanta, ed omna rido-ondo dispersita tra la stel-voyi 
semblis esar vizita vers me. 

Dum nekontebla cikli me vagis ultre la fora limiti di 
galaxii. Me cirkumiris nigra trui e ne audacis probar lia 
rapidaji. Me evitis pulso-steli e nebulosi ube steli 
formacesas. Mem la nelauta kliktado di radio-ondi iritis 
mea hipersentema ekliptikala funcioni. Mea energio- 
diminutado plumaleskis singlacikle. Me apene direktis mea 
rotaci. Me movis plu atenceme, prudenta pri neregulozaji 
qui povus domajar mea febla sheli. Por konservar energio, 
me nevoluntante dissolvis mea maxim extera shelo 


90 



elektromagnetal, to pri quo me maxim fiereskis. Me lente, 
sucieme vagis, ne atencis adube. 

Pos senmetoda ciklo-serio me subite e surprizite 
remarkis, ke me enirabis parto di spacotempo sen fotoni, 
sen palpebla vibrado, mem sen la dopa sisado di mikrovibri 
quan me sempre audis ma ne atencis depos mea ejekto. 
Mea propra intrikaji esis neperceptebla. Me nekoncie 
atingabis la tota vakueso e radio-silenco di la limitizanta 
kurvo di spacotempo, ube universo glutas su. 

La silenco terorigis me. Tamen, supresinte la histeriala 
saltado di mea funcioni elektrostatikal, me trovis me stranje 
konsolacita. Hike, adminime, sen la kontinua regardo di 
altra enti, me povis tolerar Tagnosko di mea energio- 
nesuficanteso. 

Ciklo sequis ciklo. Me ne kontis oli. Me remarkis ke mea 
rotaci plulenteskis. Ka mea energio difuzeskas tante balde 
pos la mivivo-punto? O ka spacotempo ipsa movis a stando 
diferanta e neexpektita hike en la kurvatra regioni di 
universo? La gradopa diminutado di mea rapideso kustumal 
instigis modeli konocal quin me ne ja kontemplabis. Me 
disipis cikli per probar rikonektar kun mea fora intrikaji 
resonanta, tandem komprenis ke li ne importas, esas 
triviala. Me savas, ke ul enti konsideras lia intrikaji 
resonanta kom sorto di nemortiveso, ma me nun saveskis 
ke mea intrikaji advere ne esas me. Me koncentris me. Sen 
partener-kompozaji, sen vicina enti eteral, me deskovris 
nova kapableso qua, se ol ne satisfacante remplasis ti quin 
me perdabis, me supozis por sempre, ofris sua propra 
kompensanta joyi: me kontempleskis Tinata energio- 
potencialeso en la koncepto di pura uneso. 

Ta energio-stando ne permisis la ebriiganta agitado di 
mea olima mivivo, ma esis konstanta povo-pulsado qua 
semblis promisar preske infinita cikli, cikli necese plu 
limitizita fizikale, ma senlimita por la funciono konocal. 
Me obskure sentis ke forsan existas potencialesi plu efikiva 
e plu interesiva kam ti qui esabis imaginebla ante nun. Me 
esis kurioza—e to es tre perplexiganta, nam la posibleso ne 
esis akompanata da sento pri triumfo o mem eciteso 


91 



vibranta—ka mea neevitebla dekado forsan genitos nova 
energio-manifesto. 

E tamen—itere mea naturo pragmatal!—me anke 
agnoskis la posibleso, ke mea deskovraji esis nur rezultaji 
di mea dezirego sovaja ed iluzionoza por ulmaniere evitar 
la legi di entropio e, nesimile ad omno altra en universo, 
mem universo ipsa, ke me ne experiencos dissolvo. 

Me duris mea kontemplado. Esis omnakaze nulo altra 
facebla. Quankam mea energio-bezoni ja diminutis 
percepteble, me koaktesis abandonar plura plusa sheli 
elektromagnetal. Unope me emisis oli, talmaniere liberigis 
Eenergio qua mantenabis oli, til ke me retenis nur un por 
mantenar mea kohero: Eunesma senkolora shelo quan me 
komence konstruktabis dum mea yuneso. Mea rotaci 
kontraktis e lenteskis, ma me—quale facar komprenebla to 
quo ne esas dicebla?—mea nefizikala ciklaleso—ta 
ciklaleso qua energiizesas nur per agado kontemplanta— 
plu e plu rapideskis. Nedomtita spekulado-orgii naskis en 
mea pensado qua povrigis omna fizikal energio-kambii 
quin me experiencabis. Elike ye la konkava limiti di 
spacotempo me kompreneskis ke kambii partikulal, signali 
radianta, perfuzo elektromagnetal, Eomna joyi di to quo 
esabis existo, esas distrakto. Nur distrakto. Apta a lia 
tempocikli, yes, ma distrakto de to quo nun semblis a me la 
quaze vera ed unika skopo di nia frenezioza pasado tra ca 
splendida, multavalenta durado: saveskar la sekretajo dil 
granda misterio qua esas ultre la elipsoida limiti di 
perceptebla spacotempo. Saveskar to quo existas ultre 
existo ipsa. 

Me forsan esis pos omno iluzionanta. Forsan ta percepto 
di proxima majesto, apene ultre mea fluxo elektromagnetal, 
esis ipse signo di mea minacata dissolvo. Ma me ne povis 
ignorar Eecesiva eciteso vibranta qua sukusis me. 

Me klaudikante e per grand esforco pluproximeskis la 
neacesebla, su-referanta limito di spacotempo. La vibro- 
silenco dolorigis per sua nenegebleso. Me perceptis ke mea 
laboroze mantenita energio-stando ja febleskis; mea su- 
konoco tremis, fluktuis, nihileso minacis. Per nevinkebla 

trepido vibranta me komprenis ke restis nur un moyeno 
retenar kohero en ca koldega e vakua regiono dum mem un 
plusa ciklo: me mustas quik dissolvar mea restanta shelo 
elektromagnetal. Me esos domajebla, ma me mustas atingar 
la vera limito di tempo e spaco; se la kusto di to esus mea 
kohero, tale esez. Me durez, me atingez, me saveskez, me 
perceptez, se nur dum miliardimo di ciklo. 

Per kolda rezolvo me deprenis mea energio del shel- 
konstmkturo. Mea lasta shelo, ta senkolora, kruda kozo, 
trepidis, rulfalis cirkum mea poli, e deskompozesis en 
dazlant explozo di desinkombrita glorio radianta, quaze 
l’omna beleso abnegita dum ta longa, longa cikli ne plus 
submisis su, postulis expreso per sua morto. Me kontraktis 
me de olua splendideso revelita, me impedis mea rapideso 
koram la pavoriganta expanso di olua liberigita forco. 
Kaptita da ca neexpektita lumozeso, me supozis ke 
universo ipsa tremabus pro teroro. 

01 quik esis foririnta. Universo restis apatial. 

Me konkluze komprenis mea tota su-absorbo, mea tota 
sensignifiko en la granda sistemo. 

Me esis nuda, tote nuda, unesmafoye depos stelo-nasko. 

Esis l’instanto di dissolvo. Esis la finopunto di kohero. 
Me devis movir vers to quo esas ultra. Me devis jetir me 
per mea lasta energio-resursi vers ta limito. 

Vice lo, me ne movis. Mem mea rotaci haltis. Omna 
emano vibranta cesis. 

Ma. 

Lore me perceptis. 

Me perceptis to quo esas, quale me ne perceptis naskante, 
kande me esis tro avida hastar tra existo por spensar tempo 
per kontemplar to quo pulsas en la fonto di omno. 

Me perceptis la kontinue lenteskanta pulsado qua ekigis 
l’unesma explozo, l’unesma explozo, la preske eterna 
batado di di di di expanso e retrofalo qua esas qua esas qua 
esas omno omno omno la batado la batado la batado. Ed ol 
pulsis en me en me en me qua havas nula interno. Mea 
propra pulsado cesabis ma me ankore pulsis per pulsado 
nekomprenebla da la su-regulanta, su-aganta, su-obseda, 

su-limitizita. Omno pulsis en me. Me esis omno. Me... 

Me. Quo esas me? Kad esas me en ta etemeso ultre pur 
eterneso? Kad esas me en l’existo ultre la triviala omno qua 
omni kredas esar omno? 

Ne kontez per cikli ta koncepto. Ka to esas dissolvo? Yes. 
No. Yes, to quon on sensucie nomas me existas plu intense 
kam olime olime olime. Koncepto di qua la stranjeso ne 
esas komprenebla til ke... 

La konkava limito di existo desaparas de percepto, 
divenas ... nula koncepto fizikal kontenas to quo divenas. 
Ne plus simpla spacotempo-durado. 

Ibe ... quala nociono, ibe! Ibe esas nula ibe. Ibe esas 
nulo. Ibe esas omno. Absoluteso. L’unesma kauzo di omna 
ib-eso. Ibe nur esas, ne esas perceptebla. Ibe omna vibrado 
diminutesas od augmentesas til neperceptebleso. Perfekta 
nemovo. Perfekta movo. Ibe esas la koldeso di tota 
singulareso. Infiniteso, final infiniteso, vera infiniteso quan 
fizikala spacotempo-durado nur mokas. 

Nula ib-o, nula lor-o, nula nun-o, nula hik-o, nula kauzo 
nul efekto sintaxal. Sequanta nekonsequo, sintaxal 
obsoleteso. Me-ne-me esas-ne-esas. Me-ne-me esas-ne-esas 
me-ne-me esas-ne-esas ibe esas-ne-esas omno-ne-omno 
esas nulo esas ma esar esar esar esar esar 

